qundao/data-zh-poetry huggingface dataset:
宿石疏画砚斋·其一
作者：龚鼎孳
朝代：明
体裁：七言律诗

冉冉帘阴阻杖藜，柳风花雨满前溪。签盈丹笈仍香雪，巢改乌衣又锦泥。四海断蓬交乃见，十年春梦事难稽。游情自不成骀荡，拟买青山傍屋西。
宿石疏画砚斋·其二
作者：龚鼎孳
朝代：明
体裁：七言律诗

高斋芸桂待燃藜，乘兴王猷到剡溪。芳草平桥开酒幔，海棠过雨湿香泥。榻边尘欲开江左，禊后人如集会稽。银烛不嫌花睡短，阳关一曲客将西。
寄于念劬方伯
作者：龚鼎孳
朝代：明
体裁：七言律诗

锁钥雄藩羡盛年，当时珥笔侍甘泉。书传战垒新持箸，烛映朝簪旧赐莲。宰相古来兼转运，度支何地缓金钱。江东雪霰今应转，到眼春霖尺五天。
寄于皇·其一
作者：龚鼎孳
朝代：明
体裁：七言绝句

老爱诗人杜水东，八年不见感飘蓬。何时婚嫁宽禽向，游戏馀生剡雪中。
寄于皇·其二
作者：龚鼎孳
朝代：明
体裁：七言绝句

骑省秋风伴药囊，白头终日梦柴桑。扁舟竟指青溪去，何以解忧惟杜康。
寄任赤霞同年
作者：龚鼎孳
朝代：明
体裁：七言律诗

香浓宫锦玉骢嘶，柳外啼莺路已迷。婚嫁百年胶漆在，风霜两袖谏书齐。身经南渡怜钩党，名重西山稳杖藜。梁甫吟成还抱膝，林花潇洒葛巾低。
寄候冯秋水方伯·其一
作者：龚鼎孳
朝代：明
体裁：七言律诗

花外春帆岭路来，江峰日望画船开。争知百粤褰帷候，翻滞群公载酒杯。闾左徵求诸道急，牂牁战伐几时回。烦公筹策纡民力，救世原须经国才。
寄候冯秋水方伯·其二
作者：龚鼎孳
朝代：明
体裁：七言律诗

燕台曾识佳公子，邺下论诗击节同。今日江山留好句，始知颜谢有家风。丹崖重见文章伯，紫极行瞻衮舄功。回首春星亭万里，野夫频醉海云东。
寄傅云中
作者：龚鼎孳
朝代：明
体裁：七言绝句

云中五马五骅骝，千骑春风居上头。为报江湖人欲去，独留清梦绕并州。
寄别史立贞方伯徐符嵎郭仙岩林双城诸观察
作者：龚鼎孳
朝代：明
体裁：七言律诗

蓬转孤云碧海宽，平原万里接清欢。风回驿柳春衫改，冰涤官斋玉瓮寒。何日楼船军竟罢，遥怜杼轴泪交弹。匡时实倚澄江楫，前席宵衣问治安。
寄别易通玄都阃
作者：龚鼎孳
朝代：明
体裁：七言律诗

双戟春风动玉盘，歌钟邻院漏频残。何人握手偏心折，此别销魂倚醉宽。骠骑幕留珠履集，崖门潮溅铁衣寒。还凭细语清樽月，海雁缄情万里看。
寄别李瑞吾抚军
作者：龚鼎孳
朝代：明
体裁：七言律诗

卷幔名花绛蜡铺，将离重为倒春壶。风清铜鼓双鸢起，雪净珠涛一研无。岂有朝廷淹衮舄，悬期徵调罢江湖。分携霖雨瞻南极，不独沧洲旅思孤。
寄别沈止岳少参
作者：龚鼎孳
朝代：明
体裁：七言律诗

雨过苍梧到客航，青林薄醉共褰裳。斋题却研幽篁满，峡逼回舟步屧香。朝议伫徵萧内史，蛮天端仗沈南昌。挽弧跃马风流胜，指点云山旧战场。
寄别登子和豫公原韵
作者：龚鼎孳
朝代：明
体裁：七言律诗

几地携筇共夕阳，玉箫歌罢惜离觞。朱楼醉记隋堤晓，碧峤晴牵海月长。花发罗浮双舄远，梦回剡曲一园香。临岐更结芳兰佩，细袅炉烟送客航。
寄别胡冲庵观察
作者：龚鼎孳
朝代：明
体裁：七言律诗

铜盘春烂海云斜，重系离亭白鼻騧。座入孔融将进酒，楼开王粲欲浮家。几年行马通侯戟，一卧啼莺杜曲花。惜别感时同涕泪，军城万灶倚量沙。
寄别袁亦文观察
作者：龚鼎孳
朝代：明
体裁：七言律诗

下濑戈船铁骑屯，当今此事竟推袁。书生百战弹棋过，南徼千山聚米论。物外狂能怜阮籍，天涯心忍忘虞翻。汉庭四世悬公望，莫倚文章补国恩。
寄别钱黍谷督学
作者：龚鼎孳
朝代：明
体裁：七言律诗

画帘冰雪对兰湖，讲席诸生拥大儒。礼乐兵馀仍百越，文章世系久三都。即看宫月浮仙掌，归待江花中玉壶。缩瑟春风灯火夜，湘灵一曲兴偏孤。
寄别陈公季都阃兼柬长生司李
作者：龚鼎孳
朝代：明
体裁：七言律诗

解装瑶馆及条风，诵义真怜陈孟公。几夜繁花春载酒，一帆沙月客飘蓬。摊书琴静烟林外，护将弓悬海日东。漏永元方应对榻，千山回首旅情同。
寄友人白下
作者：龚鼎孳
朝代：明
体裁：七言律诗

长干秋色万峰晴，今岁楼船喜罢兵。剧孟名能倾薄海，虞卿交自重平生。雀罗加饭书频到，雁塞怀人月正明。安得歌呼从里社，五陵衣马任纵横。
寄吴伯成明府
作者：龚鼎孳
朝代：明
体裁：七言绝句

延陵君子风流甚，心似寒泉湛碧云。闻说诸生开阁罢，挥琴手自定吾文。
寄吴冉渠少府
作者：龚鼎孳
朝代：明
体裁：五言律诗

季重才名盛，京江风物优。诗成新菡萏，官逼五骅骝。卧阁凌千尺，谈天小十洲。更传高韵在，凭轼访林丘。
寄善财洞佛心上人
作者：龚鼎孳
朝代：明
体裁：七言绝句

古雪苍霞世腊深，驯龙栖鸽伴幽林。只须大地为香积，供尽人天一钵心。
寄姜汇思侍御时按视秦中茶马·其一
作者：龚鼎孳
朝代：明
体裁：七言律诗

霜捲滹沱万木飞，怀人愁对菊丛稀。双鱼字到频加饭，九月边寒转授衣。峰障陇云回玉笛，心随朔雁度金微。葡萄压酒秋堪醉，千帐凉州唱落晖。
寄姜汇思侍御时按视秦中茶马·其三
作者：龚鼎孳
朝代：明
体裁：七言律诗

金门客难鬓先苍，玉塞闻歌君马黄。万里故人心尚尔，一寒范叔古难忘。射声校尉停鸣鼓，属国羌豪惮徙乡。西望崆峒秋柝静，时平真拟薜为裳。
寄姜汇思侍御时按视秦中茶马·其二
作者：龚鼎孳
朝代：明
体裁：七言律诗

天马遥来西极清，龙媒争挟大宛名。金城谋自翁孙壮，青海槎经博望平。破柱独称真御史，披裘还忆故狂生。皂囊实倚安边策，南徼今秋盛料兵。
寄姜汇思侍御时按视秦中茶马·其四
作者：龚鼎孳
朝代：明
体裁：七言律诗

何逊梅花寄玉盘，秦关杨柳拂车寒。雄王角已神羊折，才子吟从落雁看。龙战几时销部党，鱼赪何计挽凋残。盈廷大有苍生事，樽酒还期话夜阑。
寄宝应王明府
作者：龚鼎孳
朝代：明
体裁：七言律诗

江淮万口齐扶杖，花柳村深说尹贤。兵后独留高枕地，官清重纪劝耕年。讼庭鸟雀摊书散，水国凫鸥抱子眠。为拂王乔旧双舄，早披民隐细旃前。
寄寿张公选少参
作者：龚鼎孳
朝代：明
体裁：七言律诗

文章英誉冠三都，中外冰心皎玉壶。毛玠刚方宜禁闼，桓荣经术盛生徒。齐眉鸾鹤春风映，绕膝夔龙綵服趋。燕喜未须妨趣驾，圣朝今已用真儒。
寄寿徐太君六旬·其一
作者：龚鼎孳
朝代：明
体裁：七言律诗

京华两度驻鸾轩，九市浮云过眼翻。陈慨为怜龙性在，萧条偏爱雀罗温。教成綦缟称良友，历尽风波见主恩。绝胜古今传范付，令名寿考集清门。
寄寿徐太君六旬·其三
作者：龚鼎孳
朝代：明
体裁：七言律诗

三山佳气接蓬莱，金母珊珊宝璐开。人似绛云天阙迥，春随玄鹤板舆来。庭前玉树凌云干，掌上明珠咏絮才。雪藕冰桃风物丽，双成琅管一时催。
寄寿徐太君六旬·其二
作者：龚鼎孳
朝代：明
体裁：七言律诗

扁舟生事附林峦，几地游踪绕膝宽。自喜烟霞供坐卧，每偕花竹报平安。鬘香颜似青精驻，鱼鸟慈同绣佛看。惭负甲春书札到，劝归儿女诵团圞。
寄寿徐太君六旬·其四
作者：龚鼎孳
朝代：明
体裁：七言律诗

青溪烟水画桥东，六代楼台戍鼓中。甲子才周双鬓健，江山罢战一愁空。凤雏莫讶苍梧远，麟角旋占紫绂同。八座起居萱昼永，好储春酒慰飘蓬。
寄寿无敕先生和敬哉见末·其一
作者：龚鼎孳
朝代：明
体裁：五言律诗

旃檀长作供，花萼自成图。白首真行雁，沧江并浴凫。藏名过战伐，出世保幽娱。进履吾惭晚，高风激懦夫。
寄寿无敕先生和敬哉见末·其三
作者：龚鼎孳
朝代：明
体裁：五言律诗

居然东海意，不累北山文。为世安芒屩，全家住白云。深慈鱼鸟信，独行古今闻。况复斑衣者，翩翩紫凤群。
寄寿无敕先生和敬哉见末·其二
作者：龚鼎孳
朝代：明
体裁：五言律诗

兰蕙纷中谷，萧然溪上堂。烟霞封栗里，岁月老庚桑。斗室传磁静，千林蜡屐芳。尘多真改素，南望一褰裳。
寄寿罗韫生先生·其一
作者：龚鼎孳
朝代：明
体裁：五言律诗

尚忆趋庭日，扶风绛帐开。名驹千里骏，小阮一时才。连榻香浮幌，谈经月过台。年年藜火阁，刘向校书来。
寄寿罗韫生先生·其三
作者：龚鼎孳
朝代：明
体裁：五言律诗

故园丛桂发，天地属高秋。逸兴陶彭泽，人宗陈太丘。道贞兵火劫，心与邃皇游。太史占星聚，将车忍滞留。
寄寿罗韫生先生·其二
作者：龚鼎孳
朝代：明
体裁：五言律诗

愧说鸣珂里，高门喜望衡。吾衰曾少贱，世好得先生。贳酒频投辖，谈谐每绝缨。几时重缩地，灯火话柴荆。
寄寿罗韫生先生·其四
作者：龚鼎孳
朝代：明
体裁：五言律诗

父执今馀几，惟公有大年。名山耆旧重，古道后生传。阅世张苍乳，藏名圯上编。庭阶看玉树，宫綵百花前。
寄彭禹峰方伯詶燕京留别韵·其一
作者：龚鼎孳
朝代：明
体裁：七言律诗

更阑同听未央钟，痛饮寒花别几冬。天外尺书惊薜荔，日边新句映芙蓉。遥知北望怜穷鸟，自古南阳起卧龙。闻道五溪吹角过，伏波铜鼓盛军容。
寄彭禹峰方伯詶燕京留别韵·其三
作者：龚鼎孳
朝代：明
体裁：七言律诗

得时鹰隼岂卑栖，行省威名播翟鞮。屐折围棋千帐静，檄成横槊万山低。军中转粟青天上，使者论功大夏西。柔远古惟恩信重，年来象马倦霜蹄。
寄彭禹峰方伯詶燕京留别韵·其二
作者：龚鼎孳
朝代：明
体裁：七言律诗

寺门雪后送骊驹，江楚风烟隔壮夫。兵气渐看回粤巂，庙谟岂独恃孙吴。难逢名士嫖姚幕，漫铸黄金范蠡湖。四座明星东阁度，朔鸿飞尽塞笳孤。
寄彭禹峰方伯詶燕京留别韵·其四
作者：龚鼎孳
朝代：明
体裁：七言律诗

论心何用结交频，晚合深怜意气亲。尚忆邓州同舍客，每誇吾党救时人。长卿车驷荣驰蜀，贾谊功名薄过秦。子幸封侯吾稳卧，加餐为劝远游身。
寄彭禹峰方伯酬燕京留别韵
作者：龚鼎孳
朝代：明

得时鹰隼岂卑栖，行省威名播狄鞮。屐折围棋千帐静，檄成横槊万山低。军中转粟青天上，使者论功大夏西。柔远古惟恩信重，年来象马倦霜蹄。
寄怀何云子观察
作者：龚鼎孳
朝代：明
体裁：五言律诗

江国行骢马，班心指凤麟。一持关陇节，顿积汉廷薪。车暂停休汝，文应老过秦。几时簪更盍，旧雨慰情亲。
寄怀元度鹾使
作者：龚鼎孳
朝代：明
体裁：七言律诗

仕宦已过二千石，铃阁萧条范甑寒。旧雨频分菰叶米，秋冰清映水精盘。并州烽火从游散，吾道云霄得汝难。沧月正圆津树直，讴谣尺五是长安。
寄怀友沂·其一
作者：龚鼎孳
朝代：明
体裁：五言律诗

汉江双鲤到，玉案报蓬门。人日寒潮急，春灯铁骑繁。飘萍同节序，香草自湘沅。风物年年似，愁多忍细论。
寄怀友沂·其七
作者：龚鼎孳
朝代：明
体裁：五言律诗

卑湿曾忧地，离骚独问天。少年才易厄，潭水事堪怜。自昔锄兰畹，何山到杜鹃。九疑云漠漠，目断畏风烟。
寄怀友沂·其三
作者：龚鼎孳
朝代：明
体裁：五言律诗

一园苔藓绿，高阁锁春残。悬榻海云至，当歌白日寒。每因樽酒合，同作隔年看。忆尔诗成后，隋珠满玉盘。
寄怀友沂·其九
作者：龚鼎孳
朝代：明
体裁：五言律诗

斜日行深巷，花泥拥屐回。户当垂柳闭，人似比邻来。夜月闲金管，春风想玉台。竹枝何袅袅，爱尔踏歌才。
寄怀友沂·其二
作者：龚鼎孳
朝代：明
体裁：五言律诗

玉兰花下客，开落恋扬州。尺素难通梦，三春尽倚楼。醉分何地袂，人老一江愁。杜若经行遍，沧洲足钓钩。
寄怀友沂·其五
作者：龚鼎孳
朝代：明
体裁：五言律诗

携手秦淮上，钟陵落日低。晚香双袖出，名士六朝齐。有句留桃叶，经春怨竹西。殷勤天外梦，啼鴂草萋萋。
寄怀友沂·其八
作者：龚鼎孳
朝代：明
体裁：五言律诗

建安馀数子，风雨散中林。旅燕此时集，湘江终日深。春归樱笋熟，径小薜萝阴。文酒登临惬，翻伤望远心。
寄怀友沂·其六
作者：龚鼎孳
朝代：明
体裁：五言律诗

乱后多游子，君归似异乡。倚闾双鬓发，避地一沧浪。每饭临风立，为欢羡尔强。浊醪粗解事，人不爱吾狂。
寄怀友沂·其十
作者：龚鼎孳
朝代：明
体裁：五言律诗

每闻高论发，一座玉壶清。薇蕨人难饱，莺花意不平。诸州轻战伐，馀子易功名。湖海从飘泊，君怜阮步兵。
寄怀友沂·其四
作者：龚鼎孳
朝代：明
体裁：五言律诗

可怜明月夜，无恙故人书。颜色愁中见，寒喧雁后疏。预伤行路晚，真过落花初。素侣归应早，青门欲荷锄。
寄怀友沂兼柬洞老·其一
作者：龚鼎孳
朝代：明
体裁：五言律诗

忍泪看行色，难为离别言。灯残初罢酒，书到转销魂。细雨菰芦舫，秋虫薜荔门。艰难金马意，一事不堪论。
寄怀友沂兼柬洞老·其三
作者：龚鼎孳
朝代：明
体裁：五言律诗

已见孤云远，能令五岳平。入宫雠国色，变徵杂秋声。海阔鸥常下，天高虎自行。可堪砧杵动，摇落近江城。
寄怀友沂兼柬洞老·其二
作者：龚鼎孳
朝代：明
体裁：五言律诗

水灌官河急，轻装讶滞留。凉风生伏枕，世态入归舟。鼓斗蛟龙穴，觞停蟋蟀秋。犹留宾客在，莫怒武安侯。
寄怀友沂兼柬洞老·其五
作者：龚鼎孳
朝代：明
体裁：五言律诗

信陵勤执辔，岂少岁寒交。命驾谁千里，悬军又四郊。从人嘲玉案，决策避金铙。自拭长沙涕，乾坤有燕巢。
寄怀友沂兼柬洞老·其六
作者：龚鼎孳
朝代：明
体裁：五言律诗

吾道安三北，群公盛五兵。崎岖仍折节，卤莽任扬旌。圆月愁中路，寒潮海上城。遥知莱舞暇，分兴到瑶筝。
寄怀友沂兼柬洞老·其四
作者：龚鼎孳
朝代：明
体裁：五言律诗

勿问行藏事，俱称憔悴人。感时双鬓白，过眼一枰新。鸿雁天南北，龙蛇道屈伸。风波京雒满，羡汝五湖滨。
寄怀同年单莼僧
作者：龚鼎孳
朝代：明
体裁：七言律诗

幽兰绝壑媚秋阴，绣佛寒香坐卧深。名老伏龙吾党福，灯开残雁故人心。当时金角黄州泪，独夜铜驼白首吟。烟水一帆相急就，薜萝可许屐痕侵。
寄怀吴雪航侍御和宋玉叔韵
作者：龚鼎孳
朝代：明
体裁：五言排律

手摘星辰下，身犹日月旁。骢行摇地轴，凤起灿天章。劲草凌霜雪，殷雷破蛰藏。峥嵘曾执戟，披写忽呼阊。折槛伸孤愤，危躯奠万方。片言皆苦口，十渐必宏纲。风采图宣室，声名走越裳。道能贞气数，治望返轩皇。皎日长沙泪，孤云季札乡。畏人容汲黯，祝世弃弘羊。正色消山鬼，虚襟逾谷王。予方沦鼎镬，君慎耀干将。缟带交原古，绨袍恋自长。愁遥牵旅鹢，梦近托河鲂。珍重云霄字，题书报雁行。
寄怀周子玉长
作者：龚鼎孳
朝代：明
体裁：七言律诗

海峤飞鸿雨雪深，美人万里到高吟。檐花难共春灯语，赋草犹悬汉殿金。故国黄尘双鬓色，楚江垂柳十年心。穷交玩世仍栖隐，待尔狂歌慰陆沈。
寄怀孔心一观察·其一
作者：龚鼎孳
朝代：明
体裁：五言律诗

五鹿风烟外，春云棨戟开。金堤原壮国，铃阁妙延才。减米交情古，为霖旱魃回。故人怀刺灭，豁达一衔杯。
寄怀孔心一观察·其二
作者：龚鼎孳
朝代：明
体裁：五言律诗

客爱瑕丘去，人怀濮水清。烽烟销赤羽，耕凿遂苍生。台柏秋千尺，壶冰月一泓。门前玉节信，应反杜辽惊。
寄怀孝威
作者：龚鼎孳
朝代：明
体裁：七言律诗

高空漠漠野云凉，望远怀君当故乡。别在秋灯人似梦，书来水驿菊如霜。论文不隔加餐字，得句长思载酒堂。为报平山衰草路，也兼风雨度重阳。
寄怀彦远·其一
作者：龚鼎孳
朝代：明
体裁：七言绝句

凭高大陆暮云黄，月照松关夜似霜。莫向太行询过雁，故人愁绝酒垆傍。
寄怀彦远·其七
作者：龚鼎孳
朝代：明
体裁：七言绝句

奇士曾从东阁看，爱时相国鬓先残。逢人河朔休论事，四海苍生误谢安。
寄怀彦远·其三
作者：龚鼎孳
朝代：明
体裁：七言绝句

塞垣衰柳玉河冰，万里天风纵去鹏。芳渚肯容偕闭户，客心日白到西陵。
寄怀彦远·其九
作者：龚鼎孳
朝代：明
体裁：七言绝句

长安车马日纷纷，老去银鱼未肯焚。独有江东吴学士，药垆寒雁送秋分。
寄怀彦远·其二
作者：龚鼎孳
朝代：明
体裁：七言绝句

诸侯高宴五陵游，金角边生玉镜愁。正是客心摇落后，藕花消息又经秋。
寄怀彦远·其五
作者：龚鼎孳
朝代：明
体裁：七言绝句

素丝锦字粲成行，操作人同典鹔鹴。归去五湖秋色里，因风还剪芰荷裳。
寄怀彦远·其八
作者：龚鼎孳
朝代：明
体裁：七言绝句

每读曹侯画里诗，疏香寒玉太离披。销魂十载西溪约，花竹春山叫子规。
寄怀彦远·其六
作者：龚鼎孳
朝代：明
体裁：七言绝句

海棠花落惜分携，樽酒愁看碧玉蹄。不信千山风叶乱，尺书重到寺门西。
寄怀彦远·其十
作者：龚鼎孳
朝代：明
体裁：七言绝句

舍人簪笔凤池边，阮瑀河汾檄草传。不及西泠胡处士，梅花香伴玉窗眠。
寄怀彦远·其四
作者：龚鼎孳
朝代：明
体裁：七言绝句

漆身吞炭昔如何，国士桥边洒泪过。惆怅酒徒零落尽，五更寒月听悲歌。
寄怀扶曦即和金阊冬暮韵·其一
作者：龚鼎孳
朝代：明
体裁：五言律诗

人日缄书到，遥怜缟纻心。江烟催岸柳，海色接春阴。短发愁中换，穷交乱后亲。条风薇蕨长，肯讳入山深。
寄怀扶曦即和金阊冬暮韵·其三
作者：龚鼎孳
朝代：明
体裁：五言律诗

金阊花月路，不异可怜时。玩世兼歌哭，全生半黯痴。浮名同雨散，薄俗任毛吹。却忆鸣珂日，春云压凤池。
寄怀扶曦即和金阊冬暮韵·其二
作者：龚鼎孳
朝代：明
体裁：五言律诗

节序悽游子，人情置不论。几年移社腊，四壁冷吴门。事往难挥涕，春寒且负暄。阮宣钱欲尽，赖尔佐开樽。
寄怀扶曦即和金阊冬暮韵·其四
作者：龚鼎孳
朝代：明
体裁：五言律诗

铜驼携手处，极目尽斜晖。天远浮云合，时移我道非。文章销雨雪，风俗羡轻肥。命驾乘春早，河梁不易归。
寄怀李二则苕上
作者：龚鼎孳
朝代：明
体裁：七言律诗

十年多难泪纵横，故国重看猰貐行。怀袖宇盈双鲤至，弓刀风紧隔江鸣。曾闻北海肝肠在，不意浮云羽翼并。樽酒那忘思李白，贯城冰雪古人情。
寄怀李琳芝侍御
作者：龚鼎孳
朝代：明
体裁：七言律诗

犊车挥手怅离群，襟袖芳兰忽御君。同日书曾连杜众，大呼廷尚慑朱云。沧洲落月悬千里，旗鼓当风振一军。宣室急筹前席对，近传天语索弹文。
寄怀栎园方伯
作者：龚鼎孳
朝代：明
体裁：七言律诗

绨袍曾念朔风寒，京雒尘高信路难。据地歌容金马傲，移官事等玉门看。樽前乐府思公瑾，天下词场起建安。惆怅劳劳亭畔柳，攀条春至一加餐。
寄怀梁公狄
作者：龚鼎孳
朝代：明
体裁：七言律诗

扁舟一别梁鸿庑，羡汝幽居岁月多。往事总难收涕泪，高名容易稳岩阿。唾壶缺后人将老，皂帽归来计若何。料理五湖烟水在，病夫梦已属渔蓑。
寄怀袁箨庵水部用杜少陵寄刘峡州伯华使君四十韵
作者：龚鼎孳
朝代：明
体裁：五言排律

片帆寒涨阔，古堞晚霞蒸。飘泊辞燕市，迢遥仗信陵。天清疏短发，地险恋良朋。吾子金阊彦，声名邺下腾。少年推白雪，当代表朱绳。宝匣霜锋隽，瑶阶露彩澄。娉婷身自惜，蹀躞气偏增。曲许红楼顾，名从钿扇称。管箫扶梦度，霓羽得仙升。紫障欣乘凤，丹梯欲化鹏。香吹青畹药，客浸玉壶冰。夜雨蛾眉镜，春风雁足灯。同时知己失，倾座酒人能。芍药心堪赠，芙蓉掌自承。文通孤恨结，孝穆五云徵。湘峤行司马，菰芦醉季鹰。龙池鳞甲现，狗监鬼神凭。展骥康衢近，看山晓色凝。时危安束缚，才大黜虚矜。便面雕鞍纵，烟霄健笔凌。为郎淹暇日，骧首逼高层。水部吟成例，官梅阁可登。一从分使节，忽已隔晨兴。斗极悬星迥，萧斋卧雪仍。诙谐人事过，懒嫚世途应。越鸟依枝暂，饥鸱侧目增。其惭输皂帽，谁分负乌藤。骨立悲游子，灰颓类野僧。迹真疑浪梗，望不到觚棱。林鹿犹惊俎，枯鱼谨避罾。众皆危坎坷，君独暖凌兢。拣择存中散，穷愁吊右丞。谭嫌银烛剪，愤对浊醪秤。减米烦邻乞，推骖及角崩。方舟同啸咏，群盗息耰矜。失路翻相重，伤弓总勿惩。徐生怀下榻，阮籍罢沾膺。蝉魄凉如洗，骊樽绿似渑。全躯甘蠖屈，赠子慎鸿矰。千载芝房调，应怜托尾蝇。
寄怀陈卜五副戎
作者：龚鼎孳
朝代：明
体裁：七言律诗

几年箫管绛纱翻，一卧閒扉鸟不喧。对酒每怀骠骑府，开书欲老信陵门。俗当防面思良友，事到论心有至恩。闻说楼台瞰钟阜，何时苍翠共朝昏。
寄怀雪公再用旧韵
作者：龚鼎孳
朝代：明
体裁：七言律诗

吞到金沟柳尚霜，閒门深掩过斜阳。孤鸿梦逐关山去，双鲤情难海墨量。世事浮云安伏枕，新诗明月爱倾囊。躬耕丙舍南飞好，为汝崎岖思不忘。
寄怀霍鲁斋侍御
作者：龚鼎孳
朝代：明
体裁：七言律诗

吴峰入望夏云稠，玉案遥怜有四愁。尊酒别来稀旧雨，尺书开后是新秋。梦中青眼逢兰佩，天下苍生倚碧油。诵义独高徐稚榻，总如狂客自依刘。
寄怀韦子孝忍·其一
作者：龚鼎孳
朝代：明
体裁：七言律诗

十霜楚户隔风烟，龙卧犹闻爱草玄。九辩微辞怜宋玉，一经师说倚韦贤。青山史著遗民传，赤壁江深转战年。纵遣绛纱丝竹在，乱馀吾鬓已萧然。
寄怀韦子孝忍·其二
作者：龚鼎孳
朝代：明
体裁：七言律诗

擐甲江城共戍楼，别来军鼓遍神州。沧桑万事谋仍拙，兰蕙空林兴倍幽。情重美人遗锦绮，月寒宫柳落金沟。樊山夕照临皋酒，归拟扁舟续胜游。
寄施愚山学宪兼寿其四十初度
作者：龚鼎孳
朝代：明
体裁：七言律诗

太白玄晖已千载，敬亭云气好谁看。波澜独老今词伯，齐鲁诸生共讲坛。兴到江山浑感慨，官因朋旧转清寒。君年方健吾衰丑，何日朱弦对榻弹。
寄朱开易邑侯
作者：龚鼎孳
朝代：明
体裁：七言律诗

春风花雨遍河阳，秦树阴浮雉陇长。才听黄童欢竹马，已知来邑爱桐乡。江湖兵定閒楼橹，赋敛庭清课柘桑。汉殿即闻徵异等，几时归接座中香。
寄潘仙客鹾丞
作者：龚鼎孳
朝代：明
体裁：五言律诗

津门天尺五，云树望中春。香到鱼书字，花圈骑省人。盐车过坂好，冰玉映盘新。勿叹前薪积，丹霄指画轮。
寄王国长先生
作者：龚鼎孳
朝代：明
体裁：七言律诗

耆旧过逢薜荔阴，贞元人代隔朝簪。浓花寺静青春入，玉麈江宽浃日寻。学道战馀玄鬓健，怀人天外岭云深。龙潭飞瀑莲峰月，一卧湖天把袂心。
寄王言如司理楚黄余昔为蕲春令即其部内也
作者：龚鼎孳
朝代：明
体裁：七言律诗

翩翩同学几英游，万事风烟蓬鬓秋。往日郡庭趋墨绶，江流明月梦黄州。公来更使桐乡重，书去偏怜菊蕊稠。尚有生徒能问字，竹床麈尾一登楼。
寄祝胡章甫·其一
作者：龚鼎孳
朝代：明
体裁：七言绝句

朱雀乌衣六代风，清丝豪竹擅江东。翩翩裙屐曾年少，今作开元鹤发翁。
寄祝胡章甫·其三
作者：龚鼎孳
朝代：明
体裁：七言绝句

柳宿张星南极旁，令威鹤骨太昂藏。歌呼末坐输君健，花月犹堪醉万觞。
寄祝胡章甫·其二
作者：龚鼎孳
朝代：明
体裁：七言绝句

大雅风流入座看，都无俗韵有清欢。好春上客多珠履，菊澹兰芳此岁寒。
寄祝胡章甫·其四
作者：龚鼎孳
朝代：明
体裁：七言绝句

江峰入望碧嵯峨，雒社香山载酒多。眠食好佳须把臂，老夫日日梦烟萝。
寄秦箫·其一
作者：龚鼎孳
朝代：明
体裁：七言绝句

垂柳依依似汉南，树犹如此我何堪。殷勤寄与秦箫说，春到同携斗酒柑。
寄秦箫·其二
作者：龚鼎孳
朝代：明
体裁：七言绝句

年年吾梦在江南，老去嵇生更不堪。劳苦秦箫频问讯，开椷香似洞庭柑。
寄答周玉长
作者：龚鼎孳
朝代：明
体裁：七言律诗

海峤飞鸿雨雪深，美人万里到芳吟。檐花久隔春灯酒，赋草犹悬汉殿金。故国黄尘双鬓色，楚江碧柳十年心。岁星游戏仍栖隐，待尔狂歌慰陆沉。
寄答彭然石
作者：龚鼎孳
朝代：明
体裁：七言律诗

雁后桑乾雪霰侵，故人书札重南金。楚才自古推兰畹，名士全家在竹林。挟策尚迟宣室召，称诗反见义熙心。滔滔江汉春风转，归到应披宋玉襟。
寄答辟疆·其一
作者：龚鼎孳
朝代：明
体裁：五言律诗

别后能相忆，寒江到尺书。未知征舸远，或怪故人疏。霜烛曾闻雁，春波欲上鱼。朴巢花事动，幽兴近何如。
寄答辟疆·其三
作者：龚鼎孳
朝代：明
体裁：五言律诗

诸子邗江聚，青山竟有人。对花惊岁改，送客厌身贫。愁挟春阴重，交馀浊酒亲。殷勤报双鲤，此际放吾颦。
寄答辟疆·其二
作者：龚鼎孳
朝代：明
体裁：五言律诗

忆尔趋庭日，重吟野客篇。大文生孝友，古道薄肥坚。市虎谈何骤，雕虫事可怜。莫辞真闭户，到眼尚风烟。
寄答辟疆·其四
作者：龚鼎孳
朝代：明
体裁：五言律诗

晚合论胶漆，惟君恕酒狂。全忘青白眼，各斗浅深妆。望去野云碧，折来官柳长。芳卮千里约，曾许就欢场。
寄答高钦亮八首·其一
作者：龚鼎孳
朝代：明
体裁：五言律诗

独谋燕市醉，无意吐车茵。启径来双屐，论才敌万人。竹西重粉泽，天北一星辰。缟带怜交晚，柴桑有素臣。
寄答高钦亮八首·其七
作者：龚鼎孳
朝代：明
体裁：五言律诗

万里门前路，绨袍朔雪吹。北平风壤旧，春讯柳条移。穷战人难老，奇文隐自知。故山君信美，可似止戈时。
寄答高钦亮八首·其三
作者：龚鼎孳
朝代：明
体裁：五言律诗

尺书除夕至，玉雪满燕京。别梦连江国，还家倦长卿。卢龙寒月落，双鲤晓冰行。击筑人初远，悲歌未敢明。
寄答高钦亮八首·其二
作者：龚鼎孳
朝代：明
体裁：五言律诗

家世邻孤竹，烟霞终古清。著书三辅重，招隐五侯轻。今代犹兰茁，高名敢弟兄。玉壶倾倒极，醉醒未须争。
寄答高钦亮八首·其五
作者：龚鼎孳
朝代：明
体裁：五言律诗

隋堤携手处，词客姓名同。我醉眠春月，君诗继国风。江山情不薄，萝薜语偏工。官阁梅花夕，应瞻塞北鸿。
寄答高钦亮八首·其八
作者：龚鼎孳
朝代：明
体裁：五言律诗

金门萧瑟后，实忆岁星明。宫阙斜阳路，琴樽旧雨情。莺期千里合，花傍五陵生。不近平津阁，那忧白璧轻。
寄答高钦亮八首·其六
作者：龚鼎孳
朝代：明
体裁：五言律诗

江左诸郎在，能宽乱后身。酒酣横笛夜，歌劝采薇人。乐府争回席，欢场未损神。高唐词赋就，白雪早窥臣。
寄答高钦亮八首·其四
作者：龚鼎孳
朝代：明
体裁：五言律诗

谁奏回风曲，春城有丽娟。蛾眉三阁尽，龙剑一人怜。玉镜留芳草，金鞭及盛年。朱楼新买绣，燕赵夙豪贤。
寄胡苍衡太守
作者：龚鼎孳
朝代：明
体裁：七言律诗

汉庭经术试扶风，三辅名从执戟雄。戍鼓卧闻京兆府，赐衣春出建章宫。即今鸿雁欣安堵，何日军输罢急攻。大业太平开倦眼，敢烦折节到孤蓬。
寄范眉生 其二 余时谪官助教
作者：龚鼎孳
朝代：明
体裁：五言律诗

广文官独冷，立马听残松。落日宣王鼓，青天长乐钟。汝南今孟博，太学古人宗。三府声名盛，应知坛席重。
寄范眉生·其一
作者：龚鼎孳
朝代：明
体裁：五言律诗

短棹冲水别，双鱼岁岁心。秋风传锦字，璧水敞珠琴。都讲诸生贵，长河一饭深。堵墙观落笔，赋草重南金。
寄葛焦水同年
作者：龚鼎孳
朝代：明
体裁：七言律诗

桂苑秋风三十年，沧桑头鬓各萧然。眼枯跃马看花事，心结南云朔雁天。齐楚碑留羊祜泪，秦淮别记子猷船。辟书是处惊龙卧，巢父湖头独醉眠。
寄詶崔兴我侍御
作者：龚鼎孳
朝代：明
体裁：七言律诗

罗雀庭因尺素喧，故人风义蔼平原。梦中垂柳难为别，今日芳兰忌在门。政论高名悬北阙，青樽旧雨忆西园。云霄更待花骢步，物态春灯与细论。
寄詶澹心
作者：龚鼎孳
朝代：明
体裁：七言律诗

凉风萧飒孝侯台，雁过南天尺素来。万事江湖归计好，九秋怀抱故人开。啸歌自信浮踪拙，丘壑今须大隐才。为语羊裘防物色，君房车骑满中台。
寄谢辕文督学·其一
作者：龚鼎孳
朝代：明
体裁：七言律诗

摇落卢龙岁欲阑，天狂尺素问加餐。争传楚泽雄风赋，一起绨袍朔雪寒。金马路犹同汎梗，玉盘人自佩芳兰。甘泉扈跸思才子，卿自卿云掌上看。
寄谢辕文督学·其二
作者：龚鼎孳
朝代：明
体裁：七言律诗

诗题榕叶海云东，三叹朱弦曲倍工。司马书成消渴后，浚冲交重酒垆中。双珠并拥鱼龙月，一涕曾挥鳷鹊风。今代文章归幕府，孰鞭犹许故人同。
寄贺张森岳擢浙西观察分镇吴兴·其一
作者：龚鼎孳
朝代：明
体裁：七言律诗

油幕玄霜日夕生，绕花竹马动菰城。江连棠荫雄旗戟，火为苕溪洗甲兵。开府岘山横屐晓，画楼清啸被裘轻。郊坰小队瞻千骑，能及秋风浣曲行。
寄贺张森岳擢浙西观察分镇吴兴·其二
作者：龚鼎孳
朝代：明
体裁：七言律诗

缟纻论交朔雪寒，三年江海报加餐。仙槎博望功名远，蘋渚吴兴诗句宽。灵胜浙西全赐履，风云天北一弹冠。殷勤为谢绨袍色，犹当京华倦客看。
寄赵君邻总制
作者：龚鼎孳
朝代：明
体裁：七言律诗

传来两浙三吴地，万口人呼一佛同。天为兵戈留赤子，帝从边徼识元功。虎符夜寂刀钲月，鼍鼓潮回草木风。饮至即占歌燕喜，黄麻高阁倚彤弓。
寄酬周参戎·其一
作者：龚鼎孳
朝代：明
体裁：五言律诗

旧雨过逢日，惊看我白头。月閒三楚角，风射五陵裘。翟尉门常冷，周郎略最优。殷勤河上鲤，重为说并州。
寄酬周参戎·其二
作者：龚鼎孳
朝代：明
体裁：五言律诗

建业楼船后，金焦控海门。嫖姚能借画，父老易知恩。北府军咨重，南云缟带温。几时依画戟，渔钓稳汀村。
寄金长真太守
作者：龚鼎孳
朝代：明
体裁：七言律诗

汝南太守古循良，帘阁清凝画戟香。公望谁能兼鲍谢，文人今始见龚黄。春回瘠土千村雨，客坐冰壶一壑霜。更采遗编扶大雅，深灯点笔尽琳琅。
寄钱日庵郡侯
作者：龚鼎孳
朝代：明
体裁：七言律诗

东南几载罢楼船，万岁楼开江月连。吏事共推贤太守，风流能映古山川。军悬铁瓮民安堵，赋缓牛车犊卧田。岘石他时羊傅泪，中泠泉应号廉泉。
寄雪航
作者：龚鼎孳
朝代：明
体裁：七言律诗

铁岭缄题旅鬓霜，塞鸿迢递过渔阳。逾穷直道应无悔，身在君恩岂易量。乌树风沙依佛火，蠹书岁月傲空囊。梦回儿女江湖远，每饭贫交意未忘。
寄题新柳草堂·其一
作者：龚鼎孳
朝代：明
体裁：七言律诗

种树何堪叹十围，风前张绪早依依。啼莺三月过隋苑，碧草一庭延落晖。筑室幽栖消战伐，攀条迟日惜芳菲。永丰坊角青如昨，玉笛情多不可挥。
寄题新柳草堂·其三
作者：龚鼎孳
朝代：明
体裁：七言律诗

短箫画角几时闻，白马青霞此路分。东阁啸歌知倍好，北山筠桂岂堪焚。临池鼓锻狂中散，倚榻看山懒少文。不羡玲珑朱扇底，章台风皱缕金裙。
寄题新柳草堂·其二
作者：龚鼎孳
朝代：明
体裁：七言律诗

茅斋风日古沟荒，曾说君家大道傍。愁绝故人兼故国，重看垂柳复垂杨。青骢客至春酤熟，丹粉窗临落絮香。一曲乌栖花欲尽，芜城残月白如霜。
寄题新柳草堂·其四
作者：龚鼎孳
朝代：明
体裁：七言律诗

种柳人怜折柳时，垂阴夹路绾相思。高楼应忆青帘舫，朝雨难忘白苧词。天宝草堂诗史就，建安官渡战笳悲。君身自具封侯骨，先遣凝妆少妇知。
寄题春雨草堂·其一
作者：龚鼎孳
朝代：明
体裁：七言律诗

空林烟景日萧萧，丘壑于今道未消。城外画图城里屋，柳边溪水竹边桥。风清北牖横藜榻，月出南山理豆苗。渔父似忘兴废事，垂纶閒送隔江潮。
寄题春雨草堂·其三
作者：龚鼎孳
朝代：明
体裁：七言律诗

菰芦烟水似江南，亭榭参差碧可函。子骥家风仍裋褐，左徒身世一湘潭。人归樵径逢深雨，鸟度城阴送远岚。蒲柳曲江魂断后，故山松桂是优昙。
寄题春雨草堂·其二
作者：龚鼎孳
朝代：明
体裁：七言律诗

北山猿鹤爱相招，往事愁多付逝潮。乱后著书先闭户，门前种树老过桥。浣花地尚嫌羁旅，孤竹人今饱牧樵。浊酒离骚幽兴足，看他车马亦无聊。
寄题竹溪草堂·其一
作者：龚鼎孳
朝代：明
体裁：五言律诗

选胜愚公谷，耽幽种树书。乾坤曾转战，水石已成庐。地迥惟栖凤，泉香不羡鱼。箨龙春雨长，日护草玄居。
寄题竹溪草堂·其三
作者：龚鼎孳
朝代：明
体裁：五言律诗

薜萝诚愤俗，豺虎亦乘时。自广绝交论，长歌饮酒诗。云寒翻荇带，秋尽滑莼丝。高卧沧江晚，能忘渔父期。
寄题竹溪草堂·其二
作者：龚鼎孳
朝代：明
体裁：五言律诗

一林青霭合，两岸白鸥移。晚饭抄云子，奇文教雪儿。风清开北牖，兴好爱西陂。旷望湖天出，无烦槿插篱。
寄题竹溪草堂·其五
作者：龚鼎孳
朝代：明
体裁：五言律诗

已远黄农世，宁知魏晋年。垂纶私日月，涤砚润云泉。天健看山杖，人空负郭田。檀栾千顷玉，吾意足萧然。
寄题竹溪草堂·其四
作者：龚鼎孳
朝代：明
体裁：五言律诗

芦中人自异，花下屐偏长。溪雨开蔬甲，春衣试茗枪。此间无甲子，何味是膏粱。醒酒他年石，家风起赞皇。
寄题阎再彭眷西草堂·其一
作者：龚鼎孳
朝代：明
体裁：五言律诗

开径榛苓外，乾坤此眷西。美人来独寤，浮世得深栖。落日闻吹角，看云稳杖藜。倘怀王粲井，一雁太行低。
寄题阎再彭眷西草堂·其二
作者：龚鼎孳
朝代：明
体裁：五言律诗

记汎长淮舸，琴樽问草堂。幽居私素月，岐路饱烟霜。别后无青鬓，秋来有醉乡。幅巾投老地，准拟傍柴桑。
寄高汇旃
作者：龚鼎孳
朝代：明
体裁：七言律诗

当年冰玉剪双瞳，慧业文人下蕊宫。雪净湘帘挥麈后，春深兰畹采香中。东都月旦传家学，南纪山川表国风。尚有生徒能诵说，扶衰曾并昔贤功。
寄高汇旃
作者：龚鼎孳
朝代：明
体裁：七言律诗

金粟前身太乙庚，邺侯仙骨自峥嵘。碧帘篆细挥玄麈，画阁蟾升斗茗枪。文字到今尊月旦，风流自古重冰衡。学推汉宋人兼晋，清昼焚香拥百城。
富春渚·其一
作者：龚鼎孳
朝代：明
体裁：古风

沙屿扬烟舲，晨霞媚修远。凫轻逝枉渚，雁悽警层巘。霜树郁若荠，丹翠被长坂。旷瞩区中豁，素赏云外绻。谷纡猿狖间，练净鱼龙偃。碧石漾寒藻，孤峰侧苍菌。中林天籁鸣，窈窕协笙阮。吾衰接舆凤，志饱饮河鼹。百忧改登临，一往懔屯蹇。息驾忻耦耕，长歌延肥遁。
富春渚·其二
作者：龚鼎孳
朝代：明
体裁：古风

樯乌正轻飙，渐指桐君郭。夕晖澹杉崖，归烟散兰薄。触石鲜幽阻，挂席快交错。岂期途百折，坦然云一壑。当时栖隐人，采山谐雅托。缅邈景乔柯，中奋茑萝弱。理钓惭迟暮，脱屣践夙诺。风尘有磷缁，寸心讵摇落。将偕海上鸥，永固泥中蠖。
寒夜不寐
作者：龚鼎孳
朝代：明
体裁：七言排律

滹沱冰合戍云垂，霜树凝寒上戟枝。国难神州鸡唱后，客心孤枕雁来时。夭姬解舞珠条脱，名马争缠锦络丝。动地渔阳征鼓歇，惊魂瀛海暮笳吹。羽书骤报山东急，露布欣看蓟北随。一线咽喉封燧火，千家钿瑟掩胭脂。建章频换新开府，摩垒谁闻夜捲旗。外解沙飞卮尽漏，中枢纸贵筴难知。帐前歌舞葡萄熟，寒上功名薏苡欺。阁敞平津边报少，军名神策大珰私。貂参五夜通朝贵，牛酒何年享健儿。灞上军容同戏耳，禁中髀拊亦奚为。攫钗有例聊行乐，衷甲无名总曰饥。往事图才穷匕首，近来金不铸鸱彝。峥嵘麟阁萧条甚，骠骑重来未可期。
寒夜同秋岳燕友友沂集雪航斋中·其一
作者：龚鼎孳
朝代：明
体裁：七言绝句

绛烛寒宵意自亲，高斋星聚五湖人。车门马厩庸多少，不信春鸥懒是真。
寒夜同秋岳燕友友沂集雪航斋中·其三
作者：龚鼎孳
朝代：明
体裁：七言绝句

灞桥衰柳玉河冰，万里鸿飞尚论矰。任道蛮江风物好，肯将虾菜换吴兴。
寒夜同秋岳燕友友沂集雪航斋中·其二
作者：龚鼎孳
朝代：明
体裁：七言绝句

熊馆霜青急射雕，露台月上赤鸾箫。汉庭陪帑多英俊，赢得深樽罢早朝。
寒夜同秋岳燕友友沂集雪航斋中·其五
作者：龚鼎孳
朝代：明
体裁：七言绝句

十年弹剑意难平，一夕悲歌华发生。输与时贤谈党锢，千秋嵇阮自成名。
寒夜同秋岳燕友友沂集雪航斋中·其四
作者：龚鼎孳
朝代：明
体裁：七言绝句

花月南天梦不虚，酒人相劝只焚鱼。多情芳草牵离辙，翻借中山一箧书。
寒夜园次招同诸人集种香龛修持螯之约用圣秋韵·其一
作者：龚鼎孳
朝代：明
体裁：五言律诗

九秋三食蟹，霜后较何如。不必论肥瘦，都如咀异书。酒香寒烂熳，虚室白萧疏。又惜重阳菊，飘零类晚蕖。
寒夜园次招同诸人集种香龛修持螯之约用圣秋韵·其二
作者：龚鼎孳
朝代：明
体裁：五言律诗

浮拍吾曹屡，他宵月不如。监州原少味，尔雅是何书。辣菜冰前脆，寒星烛外疏。微轮双枣下，帘幕隐红蕖。
寒夜柬蒿庵
作者：龚鼎孳
朝代：明
体裁：七言律诗

古巷斜连朔霰寒，拥衾无寐忆灯残。龙鳞乍拂天频转，鸡肋微留味颇难。名列党人终是福，事关青史岂论官。狂夫谪后粗顽健，酒盏诗筒任客看。
寒甚善持君送被夜卧不成寐口占答之·其一
作者：龚鼎孳
朝代：明
体裁：七言绝句

霜落并州金剪刀，美人深夜玉纤劳。停针莫怨珠帘月，正为羁臣照二毛。
寒甚善持君送被夜卧不成寐口占答之·其二
作者：龚鼎孳
朝代：明
体裁：七言绝句

金猊深拥绣床寒，银剪频催夜色残。百和白将罗袖倚，馀香长绕玉阑干。
寒食感怀为善持君旅榇将南发·其一
作者：龚鼎孳
朝代：明
体裁：七言绝句

寒食春风广柳时，两行人去惜临岐。吞声已是三年别，悲莫悲兮死别离。
寒食感怀为善持君旅榇将南发·其三
作者：龚鼎孳
朝代：明
体裁：七言绝句

三月三日城南寺，细雨浓花对此图。不是高人閒着笔，那知物外有江湖。
寒食感怀为善持君旅榇将南发·其二
作者：龚鼎孳
朝代：明
体裁：七言绝句

江村花飏酒旗风，新柳新烟野渡通。今日梦回江上路，几多人在画图中。
寒食日白下诸子招集慈仁花下和仲调韵四首·其一
作者：龚鼎孳
朝代：明
体裁：七言律诗

花枝欲放近高楼，老眼看花醉未休。碧草家连三月路，春风人白十年头。啼莺乳燕欢无赖，束马悬车贱不羞。正是客心零乱日，落红消息动金沟。
寒食日白下诸子招集慈仁花下和仲调韵四首·其三
作者：龚鼎孳
朝代：明
体裁：七言律诗

日对髡钳痛毒痡，春郊新鬼哭残颅。能閒幸且宽铜缿，欲别翻愁浅玉壶。朱雀谁歌双桨曲，黄金难铸五湖图。尊前丝竹花前侣，夜即参横昼即晡。
寒食日白下诸子招集慈仁花下和仲调韵四首·其二
作者：龚鼎孳
朝代：明
体裁：七言律诗

松风飒飒响笙竽，客坐中央主四隅。促膝故乡红烛好，称心春水白鸥呼。季鹰梦已尊千里，阮籍官惟酒一厨。渐喜江东金角定，垂杨垂柳不曾枯。
寒食日白下诸子招集慈仁花下和仲调韵四首·其四
作者：龚鼎孳
朝代：明
体裁：七言律诗

西山日日有烟岚，花事逢春未肯函。难遣有情将折柳，殊佳天气过分柑。空堂对酒思河朔，芳树攀条感汉南。一醉如泥吾不惜，清斋弥勒久同龛。
寒食行用唐玄宗韵
作者：龚鼎孳
朝代：明
体裁：古风

液池波暖泻芳津，御苑犹传火禁新。天气佳逢寒食节，风光梦逐上林春。笙歌帝里烟花早，岁岁春人踏春草。九衢罗绮自长安，朱门改尽垂杨道。五陵游冶似晴川，侠少还笼调马鞭。珠弹风轻抛靺鞨，玉楼愁重压鞦韆。寂寞流莺墙外度，前年曾上昭阳树。六宫粉黛乱晴霞，夹道钿车碾香雾。茂陵今日野棠开，落絮游丝纷往来。冷食官厨都已矣，打毬飞骑怯追陪。
寓后隙地偶辟为园杂莳花树·其一
作者：龚鼎孳
朝代：明
体裁：七言绝句

薜萝开径野人家，琴几匡床映碧纱。小饮如移桃叶舫，春衣尽博杜陵花。
寓后隙地偶辟为园杂莳花树·其二
作者：龚鼎孳
朝代：明
体裁：七言绝句

荒城垂柳碧初齐，小筑蓬蒿自灌畦。金角玉鞭忘紫陌，春花秋草忆青溪。
寿于逵六帙
作者：龚鼎孳
朝代：明
体裁：五言律诗

西园飞盖夜，东第角巾秋。家为宾朋减，名兼侠隐收。笑谈天下士，勋业五湖舟。莫惜同华发，长歌上酒楼。
寿云间杨年伯母赵太夫人八帙
作者：龚鼎孳
朝代：明
体裁：七言律诗

拜母人今已白头，綵衣春忆曲江游。百年陶孟身弥健，四海君宗福最优。谏草灯前传画荻，板舆花底傲鸣驺。即知耆旧徵书出，鼎养天令爱日留。
寿何蕤音比部·其一
作者：龚鼎孳
朝代：明
体裁：七言绝句

冰壶玉雪漾丹砂，抱案高吟日未斜。共羡法曹清绝处，有人开阁咏梅花。
寿何蕤音比部·其二
作者：龚鼎孳
朝代：明
体裁：七言绝句

苍苍郊树映行觞，画省帘垂五夜香。偏是九霄明月好，白云人醉白云乡。
寿吴采臣
作者：龚鼎孳
朝代：明
体裁：七言律诗

燕山北望赋停云，季重思从邺下分。杨柳春丝回独石，桃花晓碛散千群。门悬蓬矢长城壮，香拂芸签午夜薰。自是天家真锁钥，风流羊杜更能文。
寿吴雪航大行
作者：龚鼎孳
朝代：明
体裁：七言律诗

槐里飞书蹈虎辰，九重亲赐百年身。谪依汉殿官如客，诗压隋珠老更新。高枕迹疑栖碧海，衔杯语勿及平津。东方星隐堪游戏，动色应思讽谏人。
寿圣秋同孝威赋·其一
作者：龚鼎孳
朝代：明
体裁：七言律诗

频持如意对鸡笼，紫陌重忻屐齿通。岳色人行仙掌上，潭光家住众香中。狂来犊鼻堪呼酒，春到蛾眉早入宫。上苑即今誇羽猎，争看驷驖擅秦风。
寿圣秋同孝威赋·其二
作者：龚鼎孳
朝代：明
体裁：七言律诗

四海知名正盛年，醉眠慵上曲江船。游平书入将军邸，杜牧吟惊上客筵。龙卧金门占大隐，凤回玉琯羡游仙。五陵花月旗亭侣，为尔珊瑚络马鞭。
寿孝威即和其述感韵·其二
作者：龚鼎孳
朝代：明
体裁：七言律诗

条风渐欲转皇州，为讶飞蓬岁月流。一榻喜连徐稚卧，十年犹黑仲华头。锦骢金穴纷无赖，短筑高歌试强留。邓尉花开双屐健，芳辰电约醉西洲。
寿张燕筑
作者：龚鼎孳
朝代：明
体裁：七言律诗

太平谁致乱谁为，花月开元剩此时。老爱五陵游侠传，天留六代管弦师。禅床拍板层层换，词客名姝历历知。过眼沧桑人健在，商山更卜采芝期。
寿张螺浮给谏和仲调韵·其一
作者：龚鼎孳
朝代：明
体裁：七言律诗

扰疏曾言第一事，盍簪相别几秋星。朱游名久悬丹槛，汲黯身原系汉廷。满院梧桐阴自碧，他时竹简汗长青。直臣上殿苍生喜，遮道劳歌拭泪听。
寿张螺浮给谏和仲调韵·其二
作者：龚鼎孳
朝代：明
体裁：七言律诗

飞书阊阖已忘家，大国惊同抱蔓瓜。世事年来看落叶，晚香人健比霜华。九重献纳今前席，万里江湖一暮笳。奋臂扶天霖雨出，依然丝管泛流霞。
寿息斋太传七十·其一
作者：龚鼎孳
朝代：明
体裁：七言律诗

岁岁陈诗祖帐前，回车真许得林泉。东山丝竹忧天后，南顾安危赐隐年。大议胶西宜问急，黄金疏传橐装悬。萧然云月高寒意，帘阁香凝贝叶篇。
寿息斋太传七十·其二
作者：龚鼎孳
朝代：明
体裁：七言律诗

万树铜坑玉雪围，五湖烟水旧渔矶。春风自逐巾车到，乐事初抛相印归。手致升平龙卧稳，星占台鼎鹿门稀。沙鸥平席行杯地，遥憾车茵兴已飞。
寿柏乡阁老
作者：龚鼎孳
朝代：明
体裁：六言诗

汉诏高年赐帛，春酺薄海休兵。更起进前为寿，相公乐在苍生。
寿湘上刘太君为杜三母夫人
作者：龚鼎孳
朝代：明
体裁：七言律诗

李杜齐名房杜游，何如彤管纪清流。最难有子称文士，不易三公是白头。瓶拂许身梁庑志，风波过眼蜀江舟。孝标正税山栖驾，花竹一门湘楚秋。
寿王养和
作者：龚鼎孳
朝代：明
体裁：古风

我从海陵遇王叟，客中药裹不离手。杜陵肺疾长卿渴，爱有华陀丹自肘。一别风尘江海长，京雒相看七年后。平生多难感飘蓬，几日少年今老丑。天涯春雨檐花落，开径迟君与君厚。寒暄往事各稠叠，脱粟空斋坐立久。贫闺伏枕病且愁，君言男子祥非偶。珍重频携圭匕至，惊喜爱望无不有。此意古道照颜色，末俗知君重交友。同时卿相称故人，患难情多堪白首。唯余性拙甘坎壈，一日风波满人口。叔夜成书缘懒慢，灌夫使气因杯酒。君言神听自和平，廉蔺回车两无负。余虽薄劣愧难承，亦佩斯言如琼玖。鲁连岂爱黄金赏，渭城遽折青樽柳。南极一星兼少微，殿前割肉归遗妇。瓜步秋生拍岸涛，莲峰玉濯如船藕。但能活世即神仙，未须服食求黄耇。吾门敢觊高于驷，苍生宝畏罹阳九。唯君隐德是吾师，至道廓然群物母。明年携雏拜床下，君其开颜酌大斗。
寿白母长歌
作者：龚鼎孳
朝代：明

甲乙之际无事无，台城白昼嗥妖狐。丞相按剑坐交戟，绯衣赤棒喧天衢。中有一人髯且怒，昔母赵娆父王甫。风雷炙手诧从龙，斧钺行空恣匣虎。失职蓝田怨久盈，俊厨风义激诸生。人伦月旦清裁出，大事《春秋》直笔争。是时二白皆年少，雕隼云峰立秋晓。霜翮常令狡兔愁。金眸不畏轻缯绕，希风海内盛诸君。挝鼓交腾逐客文，小人名辱身犹在。一言精悍张吾军，读书早读东京史。李杜齐名差可拟，纺车玉雪照镫青。古今淑母成君子，十年奏赋诎《甘泉》。敝箧同缄《宝剑篇》，一夕铜驼长荆棘。顿闻铁马嘶南天，草莽陈师勤国难。新亭对酒悲风乱，洒泣登舟动鬼神。扶危共望清和蒜，将军富贵蠡吾侯。汹汹先将乔固收，岂有曹鸾能讼党。却因刘鲔坐同谋。中宵片纸飞司隶，长者是兄羽者弟。郭揖相怜解绶惊，毛钦自失操兵锐。淰淰寒云贯械傍，过门别母空傍徨。寸葱对陨飞霜涕，萱草难忘受日长。此日清流遭六百，槛车一网纷驰逐。北寺空歌凤鸟衰，南冠谁念霜毛秃。武安夜夜醉金貂，耳语能宽避席骄。共羡苍头无李善，何期朱户有王调。电掣飙回格天阁，健儿快马冲铃柝。赫蹄小字颇难详，但言误饮姜刘药。上游旗纛卷飞樯，万甲传呼起晋阳。妄意人情合张角，顿令赤帻劳杨匡。大军北促楼船渡，降帆火照丹阳树。角巾无恙白先生，司马门空笳吹暮。辇珠舆璧又江东，回鹘明装舞队空。鼍鼓散军朝失势，壁门奏表夜论功。郿坞脐燃膏乍冷，罡风人堕仙霞岭。鱼轩象服有庞眉，萧条鼎养凄飘梗。大母含饴拥绛帷，冰鲦碧笋娱春晖。眼看桑海麻姑劫，天与花軿莱子衣。茅容鸡黍安林峤，捧檄还开北堂笑。汉廷辟举首贤良，独行何辞三府召。小弟虎观先上书，英声藉甚翔公车。长安卿相竞倒屣，恨不立置承明庐。扬雄文似翻迟荐，明月瑶阶掩秋扇。三十六宫嚬翠蛾，倾城伫冠昭阳殿。昨日长兄书自南，柴门菽水清且甘。钟阜晴云当户牖，蒲团香雨滋优昙。薄游倦折宫城柳，黄菊两开正重九。心随征雁过滹沱，急归为进南陔酒。若母吾母交义真，登堂一拜犹逡巡。敢云房杜忝明好，愿依陶孟称芳邻。栖栖京雒车尘白，项领磬折终何益。蕙茝离披自一时，葡萄烂漫仍千石。兴酣起舞属谁欢，卫尉东西不耐看。君知罗雀庭中事，正则何心薄子兰。归与若兄连榻语，信我风波久难处。小人有母恋牵裾，招隐况多丛桂侣。君家兄弟急朱轮，霄汉应须早致身。他日起居连八座，定知欢乐过千春。云门一奏党碑倒，雾霁甘陵日杲杲。女师母范世真稀，既有令名兼寿考。
寿白母长歌百二十句
作者：龚鼎孳
朝代：明
体裁：古风

甲乙之际无事无，台城白昼嗥妖狐。丞相按剑坐交戟，绯衣赤棒喧天衢。中有一人髯且怒，昔母赵娆父王甫。风雷炙手诧从龙，斧钺行空恣匣虎。失职蓝田怨久盈，俊厨风义激诸生。人伦月旦清裁出，大事《春秋》直笔争。是时二白皆年少，雕隼云峰立秋晓。霜翮常令狡兔愁，金眸不畏轻缯绕。希风海内盛诸君，挝鼓交腾逐客文。小人名辱身犹在，一言精悍张吾军。读书早读东京史，李杜齐名差可拟。纺车玉雪照灯青，古今淑母成君子。十年奏赋诎《甘泉》，敝箧同缄《宝剑篇》。一夕铜驼长荆棘，顿闻铁马嘶南天。草莽陈师勤国难，新亭对酒悲风乱。洒泣登舟动鬼神，扶危共望清河蒜。将军富贵蠡吾侯，汹汹先将乔固收。岂有曹鸾能讼党，却因刘鲔坐同谋。中宵片纸飞司隶，长者是兄弱者弟。郭揖相怜解绶惊，毛钦自失操兵锐。淰淰寒云贯械傍，过门别母空徬徨。寸葱对陨飞霜涕，萱草难忘爱日长。此日清流遭百六，槛车一网纷驰逐。北寺空歌凤鸟衰，南冠谁念霜毛秃。武安夜夜醉金貂，耳语能宽避席骄。共羡苍头无李善，何期朱户有王调。电掣飙回格天阁，健儿快马冲铃柝。赫蹄小字颇难详，但言误饮姜刘药。上游旗纛捲飞樯，万甲传呼起晋阳。妄意人情合张角，顿令赤帻劳杨匡。大军北促楼船渡，降帆火照丹阳树。角巾无恙白先生，司马门空笳吹暮。辇珠舆璧又江东，回鹘明装舞队空。鼍鼓散军朝失势，壁门奏表夜论功。郿坞脐燃膏乍冷，罡风人堕仙霞岭。鱼轩象服有庞眉，萧条鼎养悽飘梗。太母含饴拥绛帷，冰鲦碧笋娱春晖。眼看桑海麻姑劫，天与花軿莱子衣。茅容鸡黍安林峤，捧檄还开北堂笑。汉庭辟举首贤良，独行何辞三府召。小弟虎观先上书，英声藉甚翔公车。长安卿相竞倒屣，恨不立置承明庐。扬雄文似翻迟荐，明月瑶阶掩秋扇。三十六宫嚬翠蛾，倾城伫冠昭阳殿。昨日长兄书白南，柴门菽水清且甘。钟阜晴云当户牖，蒲团香雨滋优昙。薄游倦折宫城柳，黄菊两开正重九。心随征雁过滹沱，急归为进南陔酒。若母吾母交义真，登堂一拜犹逡巡。敢云房杜忝朋好，愿依陶孟称芳邻。栖栖京雒车尘白，项领磬折终何益。蕙茝离披自一时，葡萄烂熳仍千石。兴酣起舞属谁欢，卫尉东西不耐看。君知罗雀庭中事，正则何心薄子兰。归与若兄连榻语，信我风波久难处。小人有母恋牵裾，招隐况多丛桂侣。君家兄弟急朱轮，霄汉应须早致身。他日起居连八座，定知欢乐过千春。云门一奏党碑倒，雾霁甘陵日杲杲。女师母范世真稀，既有令名兼寿考。
寿贾胶侯中丞
作者：龚鼎孳
朝代：明
体裁：七言律诗

旷代贤豪此盍簪，百年金石素交心。人如贾父苍生喜，来必王修古道深。河岳烟霞思衮舄，秦关笳鼓接讴吟。壮猷元老方前席，云起东山便作霖。
寿远山李夫人四十初度·其一
作者：龚鼎孳
朝代：明
体裁：七言绝句

朱鸟窗前绛蕊开，西山佳气隐蓬莱。五丝不用丹砂系，亲助枢廷补衮来。
寿远山李夫人四十初度·其三
作者：龚鼎孳
朝代：明
体裁：七言绝句

芸蠹香生玉辟邪，滕王蛱蝶上窗纱。争知仙李蟠根大，并蒂原须帝女花。
寿远山李夫人四十初度·其二
作者：龚鼎孳
朝代：明
体裁：七言绝句

琉璃研匣写乌丝，初日帘钩麝粉垂。才子神仙谁得并，苏家锦字谢家诗。
寿远山李夫人四十初度·其五
作者：龚鼎孳
朝代：明
体裁：七言绝句

翩翩綵服映公车，江阁春风燕喜初。年少金闺名早盛，青灯花拥膝前书。
寿远山李夫人四十初度·其六
作者：龚鼎孳
朝代：明
体裁：七言绝句

荆布论交亦岁寒，十年京雒忆椒盘。即知丝竹东山起，雾屧霞袿天上看。
寿远山李夫人四十初度·其四
作者：龚鼎孳
朝代：明
体裁：七言绝句

兵火风波举案情，百年风雨慰鸡鸣。龙门四海归元礼，共说巾綦得友生。
寿铁山相国用戊子甓湖旧韵·其一
作者：龚鼎孳
朝代：明
体裁：七言律诗

湖月林风兴邈然，入宫重与妒婵娟。因怜京雒新蓬鬓，悔负烟波旧钓船。黄纸千官堂印下，清流九品玉衡前。为霖大业劳平格，长放狂夫被酒眠。
寿铁山相国用戊子甓湖旧韵·其三
作者：龚鼎孳
朝代：明
体裁：七言律诗

尺疏恒闻彻陛呼，疮痍四海一身扶。忧时白发筹金镜，对客清冰坐玉壶。桃李成蹊心自寂，蕙兰当户道先枯。南天砥柱惟公在，强食勋名激懦夫。
寿铁山相国用戊子甓湖旧韵·其二
作者：龚鼎孳
朝代：明
体裁：七言律诗

朔塞尘高点素衣，庆霄五色倚黄扉。嵇生龙性书频就，谢傅苍生志不违。密霰心惊神虎仗，春帆梦绕白鸥矶。君房买菜无多语，鼎足于今少是非。
寿铁山相国用戊子甓湖旧韵·其五
作者：龚鼎孳
朝代：明
体裁：七言律诗

入座惊传谑浪高，每开东阁待绨袍。宾朋爱奏云门瑟，仕宦争看滟滪涛。吾道淹留歌虎兕，群公意气盛钱刀。斗杓名德堪模楷，放黜馀生已伐毛。
寿铁山相国用戊子甓湖旧韵·其六
作者：龚鼎孳
朝代：明
体裁：七言律诗

金茎宫树玉盘秋，汉殿风烟胜十洲。丹戟庭宜施马埒，素丝身不改狐裘。名高党锢三君传，才老兵戈万斛舟。绕膝凤麟开醉眼，瘦来飞雪满琼楼。
寿铁山相国用戊子甓湖旧韵·其四
作者：龚鼎孳
朝代：明
体裁：七言律诗

襆被萧然别菊丛，两宣麻诰拜三公。沧桑身许安危共，姜桂人嫌出处同。造膝功名扶杖后，补天计画徙薪中。梅花酝熟闻丝管，手致升平即阆风。
寿陶康叔八月十六日五帙初度
作者：龚鼎孳
朝代：明
体裁：五言排律

我爱称弘景，人谁遘子乔。松风吹绿简，笙鹤下丹霄。运甓家声旧，登龙世裔遥。祖孙欣御李，昆季羡联镳。兰佩绵三叶，貂蝉自六朝。文禽苞迥贵，天马步能骄。锦出宫裁艳，花因邑种饶。半江分燧火，万甲莽腾骁。论实安危仗，兵期指顾消。壮心南渡屈，远志北山招。避世偕渔父，移居傍画桥。碧霞晨系艇，红烛夜闻箫。采药增幽侣，浮萍得久要。海门秋浪涌，灵鹫月香飘。夙慧胎金粟，当闾挂玉弨。过知蘧瑗寡，鬓哂表微凋。白传绯徒侈，平原乐竟超。一歌将进酒，千里为停桡。阿母桃偷朔，先生柳姓陶。岁星兼作客，岳降正通潮。川渎精开翕，昆崙影动摇。未须沧海使，早奏白云谣。他日看黄绮，衣冠伟汉轺。
寿雪航大行·其一
作者：龚鼎孳
朝代：明
体裁：七言律诗

玉壶冰雪映榴葵，三度金门上寿时。过眼风波同老大，称心儿女足栖迟。江船海鼓喧军戍，北寺东朝炫弈棋。得见治平公秉轴，为欢宁问夜何其。
寿雪航大行·其二
作者：龚鼎孳
朝代：明
体裁：七言律诗

清斋风日满云萝，花下樽开倚剑歌。一疏名堪悬日月，百年身易许烟波。官疑长孺薪偏积，书就嵇康懒较多。若不学仙须进酒，平津高阁近如何。
将发淮阴过放生池别道开等伦二上人适彦清张君出邸中藏酒小饮椿巢兼示古器二种即席赋赠并留别两公·其一
作者：龚鼎孳
朝代：明
体裁：五言律诗

客居张仲蔚，今日破蓬蒿。雪色临河壮，茅斋倚树高。人从愁里别，贫向酒中逃。君自要离偶，风尘惜宝刀。
将发淮阴过放生池别道开等伦二上人适彦清张君出邸中藏酒小饮椿巢兼示古器二种即席赋赠并留别两公·其二
作者：龚鼎孳
朝代：明
体裁：五言律诗

溪上莲花社，攒眉许一开。樽罍涵古色，风物澹荒台。世觉平原左，居同阮籍哀。不堪江馆暮，雁外有疏梅。
将发都门寄怀秋岳
作者：龚鼎孳
朝代：明
体裁：七言绝句

霜回玉塞改春衣，花发江南雁北飞。寄与云中曹节使，雁来有客又南归。
将抵京口以风阻登陆夜宿荒驿诘旦重命舟趋吴门·其一
作者：龚鼎孳
朝代：明
体裁：七言绝句

欹斜噩浪片帆低，路改巾车晚欲迷。望里金昌应笑客，携柑偏及子规啼。
将抵京口以风阻登陆夜宿荒驿诘旦重命舟趋吴门·其三
作者：龚鼎孳
朝代：明
体裁：七言绝句

天庾飞挽盛三吴，一线河流万橹呼。转粟未须骄白挺，年来左辅遍蠲租。
将抵京口以风阻登陆夜宿荒驿诘旦重命舟趋吴门·其二
作者：龚鼎孳
朝代：明
体裁：七言绝句

孤枕难支破壁风，江城浊酒慰飞蓬。海天何限荒寒梦，收拾残灯古驿中。
将抵京口以风阻登陆夜宿荒驿诘旦重命舟趋吴门·其四
作者：龚鼎孳
朝代：明
体裁：七言绝句

兰陵城郭带春烟，岸草青浓谷雨天。正喜锦帆花事近，一林纤月纵归船。
将抵南安·其一
作者：龚鼎孳
朝代：明
体裁：五言律诗

荒郡依回岭，天南锁钥孤。吾贤开节镇，西鄙豁榛芜。除道铜牙弩，凝香鹊尾炉。庾楼今夜月，分兴慰征途。
将抵南安·其二
作者：龚鼎孳
朝代：明
体裁：五言律诗

青松森古堠，离立一何长。人代高枝干，兵戈送雪霜。龙鳞晴雾捲，虎气暮天苍。生事崎岖极，空山慎斧斨。
将至庐陵纪事
作者：龚鼎孳
朝代：明
体裁：五言律诗

鹭洲丹阁迥，螺浦绿烟屯。城郭还雄镇，江山到郡门。法曹清节重，胜迹故人存。五马何烜赫，风旗猎猎翻。
小潭
作者：龚鼎孳
朝代：明
体裁：五言律诗

绀塔犹珠网，苍云自翠柯。郡孤山总秀，寒浅水偏波。村落墟鼙鼓，谯楼起薜萝。几时天厌乱，小艇信江沱。
小重山·其五
作者：龚鼎孳
朝代：明

一缕春心托杜鹃。也防人薄幸、靠青天。琼楼真负凤箫缘。无聊赖。劈碎紫鸳弦。送眼落霞边。只愁深阁里、误芳年。戴花那得木兰船。桃花路，风雨接幽燕。
小重山·重至金陵
作者：龚鼎孳
朝代：明
体裁：词

长板桥头碧浪柔。几年江表梦、恰同游。双兰又放小帘钩。流莺熟、嗔唤一低头。花落后庭秋。蒋陵烟树下、有人愁。玉箫凭倚剩风流。乌衣燕、飞入旧红楼。
小重山·重至金陵
作者：龚鼎孳
朝代：明

长板桥头碧浪柔。几年江表梦，恰同游。双兰又放小帘钩。流莺熟，嗔唤一低头。花落后庭秋。蒋陵烟树下，有人愁。玉箫凭倚剩风流。乌衣燕，飞入旧红楼。
屡过长椿寺礼诵因赠默和上人·其一
作者：龚鼎孳
朝代：明
体裁：七言律诗

经行祗树值春残，日有飞花落讲坛。儿女泪枯生净域，河山劫过忽蒲团。林香怖鸽栖檐稳，饭罢驯龙洗钵寒。身许双峰惭晚暮，莲房软语坐更阑。
屡过长椿寺礼诵因赠默和上人·其二
作者：龚鼎孳
朝代：明
体裁：七言律诗

珠宫缔搆纪当年，零落明霞宝网前。一自香灯延夏腊，重令金塔敞秋烟。道林鹤为慈云下，法喜泉含海月圆。坐见四方瓶拂盛，帝城钟磬拥诸天。
山行即事·其一
作者：龚鼎孳
朝代：明
体裁：五言律诗

密树成村落，高低绿一围。那期幽鸟路，真许朔鸿飞。乱石穿苍耳，疲驴怯翠微。风尘回首望，险仄岂岩扉。
山行即事·其二
作者：龚鼎孳
朝代：明
体裁：五言律诗

竟日群山内，层云郁百盘。不因弹指到，岂信息肩难。径转前林失，天凌午壑寒。平陂何可料，大化总波澜。
山行抵南康县·其一
作者：龚鼎孳
朝代：明
体裁：五言律诗

巾车频涉水，斜日峡江阴。近县青樟合，环山乱塔深。阵馀鸦噪屋，沙外棘穿林。不识春风意，秾桃破远岑。
山行抵南康县·其二
作者：龚鼎孳
朝代：明
体裁：五言律诗

传说回朝使，滩头络绎来。浮装真腊舶，送喜尉佗台。茅土恩原重，黔黎喘未回。年年喧岭北，帆影日边开。
岁暮爽鸠封印偶成·其一
作者：龚鼎孳
朝代：明
体裁：七言律诗

巾车凌晓踏辞行，春动椒盘岁欲更。朔客愁心回玉琯，西山雪色照金茎。天晴幽草鸡竿下，尘满银章雀舌清。不为尚书期屡顾，太平离乱总苍生。
岁暮爽鸠封印偶成·其二
作者：龚鼎孳
朝代：明
体裁：七言律诗

为郎词赋满燕台，熊馆新瞻六校回。天上众星高执法，中原诸子旧论才。仙曹岂碍梅花兴，薄宦能虚竹叶杯。吏散不忧书牍背，老怀今夕向春开。
岁暮行
作者：龚鼎孳
朝代：明
体裁：古风

天寒鼓柁生悲风，残年白头高浪中。地经江徼饱焚掠，夜夜防贼弯长弓。荒村叶落寡妇泣，山田瘦尽无耕农。男逃女窜迫兵火，十年不见旌旗空。昨夜少府下急牒，军兴无策宽蜚鸿。新粮旧税同立限，入不及格书驽庸。有司累累罪贬削，缗钱难铸山为铜。朝廷宽大重生息，群公固合哀愚蒙。揭竿扶杖尽赤子，休兵薄钦恩须终。
岁暮行
作者：龚鼎孳
朝代：明

天寒鼓柁生悲风，残年白头高浪中。地经江徼饱焚掠，夜夜防贼弯长弓。荒村哀哀寡妇哭，山田瘦尽无耕农。男逃女窜迫兵火，千墟万落仓箱空。昨夜少府下争牒，军兴无策宽蜚鸿。新粮旧税同立限，入不及格书驽庸。有司累累罪贬削，缗钱难铸山非铜。朝廷宽大重生息，群公固合哀愚蒙。揭竿扶杖尽赤子，休兵薄敛恩须终。
岂凡司马招饮息斋和雪航侍御韵
作者：龚鼎孳
朝代：明
体裁：七言律诗

莼鲈托兴自清秋，旅食重惊岁欲遒。共爱江乡风物美，一宽燕市酒人愁。横塘曲好云回笛，郡尉花繁雪满头。此事谢公休早计，先输狂客勇吴篘。
岂凡少宰斋中同秋岳限韵
作者：龚鼎孳
朝代：明
体裁：七言律诗

隔帘霜月吐檐牙，豪举难同处仲挝。入座喜探丹凤穴，卜居还梦白鸥沙。深宵灯火吹蓬鬓，一座歌呼敌暮笳。水镜不须篱棘绕，玉匙容易泛仙麻。
岭南元夕词·其一
作者：龚鼎孳
朝代：明
体裁：七言绝句

翠屏花发五侯家，画鼓春催绵络斜。夜半曲阑香雾重，一围红烛滚筝琶。
岭南元夕词·其三
作者：龚鼎孳
朝代：明
体裁：七言绝句

素馨风漾碧琉璃，绣段装檐玉篴低。更羡山公能醉客，绛纱开部唱铜鞮。
岭南元夕词·其二
作者：龚鼎孳
朝代：明
体裁：七言绝句

日烂牙旗百宝装，双排邸第炫真王。海天烽燧春应断，万杵齐绡火树香。
岭南元夕词·其五
作者：龚鼎孳
朝代：明
体裁：七言绝句

百越楼船一战休，笙歌重上五层楼。太平灯火耕桑夜，竟向君王赌广州。
岭南元夕词·其六
作者：龚鼎孳
朝代：明
体裁：七言绝句

翩翩珠履盛星桥，越舸吴帆兢海潮。不信烟花天万里，游人真爱赤鸾箫。
岭南元夕词·其四
作者：龚鼎孳
朝代：明
体裁：七言绝句

红亭月放柳条青，虬箭春淹梦易醒。多少旅愁丝竹外，解酲不借玉盘鲭。
岭南元旦次秋岳韵
作者：龚鼎孳
朝代：明
体裁：七言律诗

云书瑞荚海天晴，虎拜南荒及罢兵。宵柳岁移连晓仗，簪花春满出双旌。消愁旧侣心真醉，厌乱苍生眼倍清。归爱白鸥烟外舸，饱看鹓鹭赤霄行。
岭南喜晤曹秋岳作歌
作者：龚鼎孳
朝代：明

琳宫飞阁冬残月，斜阳罢酒骊驹发。梅花腊尽海云边，恰停万里江门船。经岁风波怨离索，胶漆看颜豁飘泊。人言命驾似嵇吕，天遣扁舟同李郭。杂坐篷窗夜始半，疏镫细语心零乱。番舶鸡人筹屡更，银河敛色长天旦。是日星前锦席张，春风火树翻球场。清歌玉瑟杂羌拍，军城鼓罢仍笙簧。官斋玉浮图书府，笑披台牒多如雨。昼永名香伴鸲鹆，帘开琼雪调鹦鹉。广南珠璧愁凋枯，西园刻印金模糊。酒垆□□□狼藉，高楼大市欢鍪弧。一饭生民泪如霰，至尊旰食明光殿。薄海弄兵皆赤子，荒疆几日犹酣战。季主行藏卜贾生，一归身已私柴荆。轻帆落日五湖客，醉眠何处长安城。长安城夹风云高，朱门轩盖如牛毛。南箕北斗漫指日，九天铩翮纷鸾刀。同时丹笔含元仗，重瞳造膝亲嗟赏。修蛾申詈起须臾，玉阶芳草生尘网。孟博登车空贾祸，黄门录牒悬钩党。天关詄荡敞白日，主圣心能容倔强。江海一麾交戟下，颐指难承甘蹈藉。诸生幡正举阳城，狂奴态尚轻侯霸。逡巡浃月君留邸，摇落穷冬吾报罢。一斥犹存去国名，群贤未谓工弹射。亡何骢马蹶霜蹄，我曹失路偏连鸡。野沙急滚阴风入，高城呵殿惊云泥。茅檐炙冰晨不暖，冻禽未叫肩相齐。九重霆怒岂及夕，至今心骨寒诃诋。春水扬舲别津树，觚棱回首飘烟雾。市虎谗才雪拾糜，同文簿又沾厨顾。青眼全经枫陛晓，黄扉已返榆关戍。江天徙倚鹤归来，携手云山非晓暮。即今海角挽君衣，铜柱功名志未违。壮夫抽身计亦得，不尔强食还翻飞。
岭南喜曹晤秋岳作歌
作者：龚鼎孳
朝代：明
体裁：古风

琳宫飞阁冬残月，斜阳罢酒骊驹发。梅花腊尽海云边，恰停万里江门船。经岁风波怨离索，胶漆看颜豁飘泊。人言命驾似嵇吕，天遣扁舟同李郭。杂坐蓬窗夜始半，疏灯细语心零乱。番舶鸡人筹屡更，银河敛色长天旦。是日星前锦席张，春风火树翻毬场。清歌玉瑟杂羌拍，军城鼓罢仍笙簧。官斋玉净图书府，笑披台牒多如雨。昼永名香伴鸲鹆，帘开琼雪调鹦鹉。广南珠璧愁凋枯，西园刻印金模糊。酒垆告身昼狼藉，高楼大市欢鍪弧。一饭生民泪如霰，至尊旰食明光殿。薄海弄兵皆赤子，荒疆几日犹酣战。季主行藏卜贾生，一归身已私柴荆。轻帆落日五湖客，醉眠何处长安城。长安城夹风云高，车门轩盖如牛毛。南箕北斗漫指目，九天铩翮纷鸾刀。同时丹笔含元仗，重瞳造膝亲嗟赏。修蛾申詈起须臾，玉阶芳草生尘网。孟博登车空贾祸，黄门录牒悬钩党。天关詄荡敞白日，主圣心能容倔僵。江海一麾交戟下，颐指难承甘蹈藉。诸生幡正举阳城，狂奴态尚轻侯霸。逡巡浃月君留邸，摇落穷冬吾报罢。一斥犹存去国名，群贤未谓工弹射。亡何骢马蹶霜蹄，我曹失路偏连鸡。野沙急滚阴风入，高城呵殿惊云泥。茅檐炙冰晨不煖，冻禽未叫肩相齐。九重霆怒岂及夕，至今心骨寒诃诋。春水扬舲别津树，觚棱回首飘烟雾。市虎谗才雪拾糜，同文簿又沾厨顾。青眼全经枫陛晓，黄扉已返榆关戍。江天徙倚鹤归来，携手云山非晚暮。即今海角挽君衣，铜柱功名志未违。壮夫抽身计亦得，不尔强食还翻飞。
岭南归兴·其一
作者：龚鼎孳
朝代：明
体裁：五言律诗

春为开帆好，人从投辖归。乡心争一寸，海戍逐重围。沙急晴珠涌，风回野笛稀。转愁花雨湿，前路冷征衣。
岭南归兴·其三
作者：龚鼎孳
朝代：明
体裁：五言律诗

已惜轻装晚，天隅过烛华。红蕉春欲卸，黄木雾偏斜。问俗浮兵气，还山狎浪花。高楼凉白莞，一卧胜仙砂。
岭南归兴·其二
作者：龚鼎孳
朝代：明
体裁：五言律诗

春雁吴天碧，离愁计日除。画眉翻翠羽，比目到文鱼。醉罢真挥袂，狂来欲捲书。雒神谁独赋，珠馆散应徐。
岭南归兴·其五
作者：龚鼎孳
朝代：明
体裁：五言律诗

群盗何山伏，牙旗一水开。缘江春草碧，明日故人来。买隐时难借，归朝骑莫催。朱花桃叶艇，准拟共金罍。
岭南归兴·其六
作者：龚鼎孳
朝代：明
体裁：五言律诗

尚记章门道，缄题托晓风。遥怜江阁雪，心折海天篷。堠火桄榔黑，春衣荔子红。柴荆归纵懒，客盛五湖东。
岭南归兴·其四
作者：龚鼎孳
朝代：明
体裁：五言律诗

战鼓莺相乱，歌台鹿竟游。月应晴故国，花已放春愁。屐齿蛮烟滑，欢场老鬓休。锦帆丝竹路，闭户亦丹丘。
岱观移寓慈仁寺志喜·其一
作者：龚鼎孳
朝代：明
体裁：五言律诗

禅关长夏静，有客并僧栖。碧树閒相待，丹崖信可梯。世情幽磬外，归梦浙潮西。共历劳薪味，还山习马蹄。
岱观移寓慈仁寺志喜·其三
作者：龚鼎孳
朝代：明
体裁：五言律诗

群公饶庙略，不贵贾山言。薄俗劳弹铗，天心验闭门。帘开丘壑到，松老石床昏。入市荆高侣，江湖此弟昆。
岱观移寓慈仁寺志喜·其二
作者：龚鼎孳
朝代：明
体裁：五言律诗

金沟杨柳色，得似虎林游。钟罢云横屐，溪香月进舟。再来丛桂客，一问藕花秋。结伴青春好，吴峰碧入楼。
岱观移寓慈仁寺志喜·其四
作者：龚鼎孳
朝代：明
体裁：五言律诗

浊酒安时会，浮云阅笑颦。雨深荆棘路，星聚薜萝人。旅燕春相得，修蛾退亦嗔。黄金台下过，终古自嶙峋。
岸梅半落童子以瓦瓶悬插舟中·其一
作者：龚鼎孳
朝代：明
体裁：七言绝句

才经岭北已梅残，霜后南枝总不寒。邓尉山前明月夜，万条晴雪一春看。
岸梅半落童子以瓦瓶悬插舟中·其二
作者：龚鼎孳
朝代：明
体裁：七言绝句

芳影欹斜蘸碧流，空阑小立迥含愁。珊珊素质笼烟雾，罗幕还宜下玉钩。
峡江舟夜·其一
作者：龚鼎孳
朝代：明
体裁：五言律诗

寒水浮星动，崩岩入暮平。波经孤峡细，月挂半山晴。到眼乌鸢骨，关心雁鹜声。总耽康乐屐，涉险亦何营。
峡江舟夜·其二
作者：龚鼎孳
朝代：明
体裁：五言律诗

又触危滩转，孤篷日夕愁。村空真骇鹿，灯散炯行鸥。急鼓书签乱，蛮江晚树稠。苍茫野哭外，击柝岂销忧。
崔兴我侍御携具过草堂用少陵严中丞枉驾韵
作者：龚鼎孳
朝代：明
体裁：七言律诗

霞旌锦带挈雕盘，骑吹当门解玉鞍。漫道竹西羁思阔，争知花下酒杯宽。莺啼红雨如相和，人坐春风总不寒。自笑狂夫耽懒放，淹留翻得尽馀欢。
嵇仲举偕建宁守之闽戏送之·其一
作者：龚鼎孳
朝代：明
体裁：五言律诗

海上閒金甲，楼中罢玉箫。九秋游子兴，一叶暮江潮。短褐经霜薄，征鸿度梦遥。嵇康饶酒态，端不绝山涛。
嵇仲举偕建宁守之闽戏送之·其二
作者：龚鼎孳
朝代：明
体裁：五言律诗

去好缘橙橘，归应饱荔枝。江峰寒落日，客路避征旗。岁月衔杯得，乾坤蜡屐迟。幔亭云物美，为报野夫知。
席上·其一
作者：龚鼎孳
朝代：明
体裁：七言绝句

闻歌天壤一王郎，江左诸郎也擅场。花落玉笙肠断后，此宵不负月如霜。
席上·其三
作者：龚鼎孳
朝代：明
体裁：七言绝句

九月南天征雁飞，千林残叶正牵衣。好持独立苍茫意，醉倚藤床看醉归。
席上·其二
作者：龚鼎孳
朝代：明
体裁：七言绝句

樊川诗酒才无匹，老作狂夫岂厚颜。默坐欢场闻度曲，衔杯只似数秋山。
席上·其四
作者：龚鼎孳
朝代：明
体裁：七言绝句

谢公丝竹最多情，紫蟹黄棋雁柱筝。一曲缕金欢似海，笑持文酒答苍生。
席上绮季水阁同于一于皇子翥杓司其年小饮和伯紫壁间韵四首·其一
作者：龚鼎孳
朝代：明
体裁：七言绝句

桃叶谁持楫渡江，垂杨曾系载花艭。即今高阁秋风里，灯火书声聚一窗。
常山道上·其一
作者：龚鼎孳
朝代：明
体裁：五言律诗

滩高停急桨，山路逼郊坰。纵眼宽携杖，回头怯泛萍。橘林寒晚翠，松壁党遥青。乱后经行少，儿童问使星。
常山道上·其三
作者：龚鼎孳
朝代：明
体裁：五言律诗

石路萦清沼，亭皋带远林。柳黄何夜雪，樟老一山阴。战伐遗今日，萧疏称此心。探奇堪卒岁，愁岂鬓毛侵。
常山道上·其二
作者：龚鼎孳
朝代：明
体裁：五言律诗

沧海方吹角，频年靺鞈过。地偏征敛尽，人去草莱多。败屋丛栟栝，霜天长薜萝。登临幽兴适，吾泪亦滂沱。
常山道上·其五
作者：龚鼎孳
朝代：明
体裁：五言律诗

险隘江闽接，巑岏岫岭长。弓鸣猿易骇，林密虎真藏。炊饭村烟白，支扉木叶香。几时群盗息，并日理游装。
常山道上·其六
作者：龚鼎孳
朝代：明
体裁：五言律诗

隔水喧渔艇，巾车落日催。沙平寒烧出，峰压县楼开。塔暝栖鸦过，城孤野兽回。故人青眼在，惊喜看山来。
常山道上·其四
作者：龚鼎孳
朝代：明
体裁：五言律诗

了知心境习，数见景长鲜。丹叶明霜后，苍崖暗雪前。经过地曲折，忽漫水延缘。樵斧虚无里，青霞几洞天。
广陵元夜偶闭门花下小饮醉后友沂园次仲调见过呼酒重饮达旦即席限二十韵同赋
作者：龚鼎孳
朝代：明
体裁：五言排律

欲午朱楼夕，重逢白玉枝。雕栏香不断，金锁步初移。灯月人双影，烟波酒一卮。自怜罗袖倚，消得暮笳吹。佳客分眠晚，微欢并日宜。柏椒犹烂熳，巾帻任欹危。杓有卢鹚煖，帘堪翡翠窥。繁星横墅出，夜色隔林知。箫并银河迥，钿遗绮陌私。铜壶清正永，宝马醉难羁。燕雀春栖改，龙蛇旅迹疑。忘忧同秉烛，阅世总如棋。联袂宽无禁，当风妙有辞。吴湘莺渐动，江海鹤原饥。末俗唯摇手，馀生供画眉。陈隋何代梦，冰铁向来姿。筑散天街市，云寒太乙祠。愁中蓬作鬓，别路柳成丝。身已沉冥蹈，狂谁礼法持。花时真勿负，天树灿征旗。
广陵感怀八首·其一
作者：龚鼎孳
朝代：明
体裁：七言律诗

落日橹摇蓬鬓客，芜城秋老菊花时。雁回玉塞知乡路，草接铜驼上远陂。南国旌旗潮外隐，锦帆箫管月中悲。天高风急仍钲鼓，岐路徘徊安所之。
广陵感怀八首·其七
作者：龚鼎孳
朝代：明
体裁：七言律诗

垂柳何年曾试马，飘萍此度最沾衣。茂陵云暗哀鸿远，华表烟深独鹤归。夹座貂蝉天已去，还家花月路全非。寒涛壮吼睢阳血，莫惜孤城井灶稀。
广陵感怀八首·其三
作者：龚鼎孳
朝代：明
体裁：七言律诗

六代衣冠埋野烧，千秋台殿锁荒梧。青骢骤跃桃溪水，银兔还笼菡萏湖。锦缆恨长珠辇过，梦华人散玉箫孤。隔江莫唱江南弄，狎客临春近已无。
广陵感怀八首·其二
作者：龚鼎孳
朝代：明
体裁：七言律诗

燕子春风迷绣户，狐狸鬼语哭新坟。百年柳尽隋堤月，半壁天低建业云。乱后江山惊似旧，座中人物感离群。嫖姚汉将都无恙，不记当时灞上军。
广陵感怀八首·其五
作者：龚鼎孳
朝代：明
体裁：七言律诗

江淮乘障本雄风，误国金钱实首戎。似有迷楼呼殿角，不闻绣岭署行宫。绮罗人尽骄三月，草木兵谁阻八公。寂寞雷塘犹有墓，遥怜马角夕阳中。
广陵感怀八首·其八
作者：龚鼎孳
朝代：明
体裁：七言律诗

楚天金鼓压江河，大将楼船截汉过。晋甲才传清社鼠，隋宫已见散明驼。萧条原野花门尽，点缀帆樯贾客多。但祝洗兵淮海静，书生无梦到横戈。
广陵感怀八首·其六
作者：龚鼎孳
朝代：明
体裁：七言律诗

勋名今昔岂难同，幕府争书佐命功。帐下椎牛欢享士，穴中斗鼠早兴戎。千艘漕挽寒烽后，一路笙歌野棘中。沟水独分人代恨，滔滔日夜向江东。
广陵感怀八首·其四
作者：龚鼎孳
朝代：明
体裁：七言律诗

怀乡王粲几登楼，目断长河天外流。故国未归空有梦，深宫谁信竟无愁。将军自换麒麟阁，丞相能操舴艋舟。到日竹西歌吹改，烟花不分说扬州。
庐陵纪事
作者：龚鼎孳
朝代：明
体裁：七言律诗

章贡争流大壑中，孤城残照万山通。愁看赭壁盘苍鼠，旧有黄蒿泣暮鸿。遗逸几逢青眼待，沧桑犹幸赤眉空。解县急望宽征敛，莫放川原鼓角雄。
应徐月鹿水部之索兼怀莘叟太史
作者：龚鼎孳
朝代：明
体裁：五言律诗

海内亲朋散，风流得伟长。开樽乡社月，落叶蓟门霜。水部诗名擅，湖山屐齿香。应知幽梦发，春草遍池塘。
康小范枉迓于淮阴道中轻舟相失遂抵八宝复同李素臣从雨中回棹过访时予方有堕水之厄欢叹竟日纪谢二章即用其移居旧韵·其二
作者：龚鼎孳
朝代：明
体裁：七言律诗

月旦高名薄海闻，结交风义更如云。六朝家筑清言里，五府坛虚处士群。黄琬典章传自昔，薛宣东阁客输君。倦游拟息钟山驾，挥麈匡床对日曛。
建德道中口号·其一
作者：龚鼎孳
朝代：明
体裁：七言绝句

玻璃寒映玉壶浆，锦石鳞鳞引镜长。未探江东岩壑胜，金鱼池傲紫游缰。
建德道中口号·其二
作者：龚鼎孳
朝代：明
体裁：七言绝句

轻风寒日度山城，百丈遥牵翠霭明。欲借浣花诗句赠，老夫酒渴爱江清。
廿一日石仲生司农招集慈仁松下同方与三分赋三首·其一
作者：龚鼎孳
朝代：明
体裁：七言律诗

游戏难逢斗草场，秋星秋月况清苍。酒行自觉千人废，客好真怜一坐香。老去寒松原有态，欢时银箭可能长。玉山任使山公倒，今夜须容叔夜狂。
廿一日石仲生司农招集慈仁松下同方与三分赋三首·其三
作者：龚鼎孳
朝代：明
体裁：七言律诗

莼鲙秋风得意场，凭高南望乱山苍。鱼羹竟恋他乡美，橙橘还怜素手香。垂老故人联佩少，当时穷巷引杯长。十年肠断扶红袖，羡汝遮灯语更狂。
廿一日石仲生司农招集慈仁松下同方与三分赋三首·其二
作者：龚鼎孳
朝代：明
体裁：七言律诗

五陵衣马打毬场，日送浮云万里苍。叹世尚馀蓬鬓在，逢人只劝菊华香。天留酒色藏孤愤，交阅艰虞验久长。后夜西山重有约，但容狂处与君狂。
张中严孝廉南归·其一
作者：龚鼎孳
朝代：明
体裁：七言律诗

万里蓬蒿一客还，红亭垂柳醉堪攀。人间计拙杨雄赋，病后心争谢朓山。小弟盛名喧石鼓，北堂春草梦刀镮。何时横笛临江渚，为汝深宽老鬓斑。
张中严孝廉南归·其二
作者：龚鼎孳
朝代：明
体裁：七言律诗

花底鸣鞭望紫骝，云中芳树引归舟。不辞鸾翮存知己，岂有蛾眉待蹇脩。东观异同簪笔满，南徐烟雾战旗收。万言董贾虚前席，早洗苍生带甲愁。
张公选吏部侍养归京口
作者：龚鼎孳
朝代：明
体裁：七言律诗

河桥酒幔雨初收，张翰莼鲈不为秋。诏许綵衣娱永昼，人分水镜怅清流。长杨芳枳冰壶月，海鼓江烽铁瓮楼。勇退共知云壑美，青门今见一扁舟。
张玉调少司马归里·其一
作者：龚鼎孳
朝代：明
体裁：七言律诗

不令世喜亦人豪，神武冠投誉转高。过眼风云争捷足，抟空鹰隼正吹毛。千花驿路迎仙佩，三叶家声起佩刀。祖帐赐金恩未薄，拍浮时勿失林皋。
张玉调少司马归里·其二
作者：龚鼎孳
朝代：明
体裁：七言律诗

古道宁能末俗同，况公雅尚托冥鸿。全交每念嵇延祖，玩世无如张长公。洛社酒香春倚杖，蓝田虎过夜关弓。重来曳履烦筹策，羽檄西南有战攻。
张瑶星招集松风阁用陶公饮酒韵·其一
作者：龚鼎孳
朝代：明
体裁：古风

黄虞既云没，处俗乖我情。君子秉幽尚，遁世无徇名。空山有浊醪，聊以遣吾生。夕阳已复下，岁晚心恒惊。不见高蹈士，一往名竟成。
张瑶星招集松风阁用陶公饮酒韵·其三
作者：龚鼎孳
朝代：明
体裁：古风

志士爱沟壑，处死诚有道。赫赫壮毅公，生非牖下老。遣烈炤后昆，天地不能槁。时会既代谢，令名获完好。全身事杯杓，不辱以为宝。河海有素源，卓荦冠人表。
张瑶星招集松风阁用陶公饮酒韵·其二
作者：龚鼎孳
朝代：明
体裁：古风

贞松不尘处，高云无群飞。凿坯类慢世，安知心所悲。叶落恋故柯，中林犹可依。万动息初夜，独鸟知还归。百年能几何，所恨不早衰。沉饮非养生，庶于意不违。
张瑶星招集松风阁用陶公饮酒韵·其四
作者：龚鼎孳
朝代：明
体裁：古风

清晨闻叩门，客自远方至。相期过林莽，醺然同一醉。揽鬓欢昔颜，意满语无次。生世多别离，缟纻心足贵。磬折车马人，焉知饮中味。
张鞠存考功谪归淮南·其一
作者：龚鼎孳
朝代：明
体裁：五言律诗

张翰江东路，扁舟兴不违。跳鱼芦荻暗，啼鴂蕙兰稀。玉净藤阴月，秋生石户薇。心惊摇落候，同谪未同归。
张鞠存考功谪归淮南·其三
作者：龚鼎孳
朝代：明
体裁：五言律诗

执戟无多日，萧然襆被还。风波应到梦，京雒几开颜。白帻临江岸，轻鸥对酒閒。高车沙路满，何策慰青山。
张鞠存考功谪归淮南·其二
作者：龚鼎孳
朝代：明
体裁：五言律诗

阊阖传天语，南枝太息中。还家方结驷，去国又冥鸿。吾道从飘梗，乡心感朔风。五湖眠食稳，进退主恩同。
张鞠存考功谪归淮南·其四
作者：龚鼎孳
朝代：明
体裁：五言律诗

南越楼船盛，东吴飞挽劳。人才留暇豫，民力重秋毫。社稷群公在，烟波一枕高。他时钧轴寄，雨雪忆吾曹。
张鹿野太史过湖干枉晤·其一
作者：龚鼎孳
朝代：明
体裁：七言律诗

春阴湖曲系双篷，再见蘋洲起暮风。小径蓬蒿乘仲蔚，大文台阁让燕公。开襟片玉凌秋峤，带甲连江阻桂丛。今日苍生思太傅，治安先拟戢兵戎。
张鹿野太史过湖干枉晤·其二
作者：龚鼎孳
朝代：明
体裁：七言律诗

金门曾喜御元方，万仞雄看鸑鷟翔。东海云霞开碧岘，西京词赋盛长杨。寻源客自星槎迥，博物书连石室藏。大业夔龙公自奋，容吾虾菜老江乡。
弹子矶
作者：龚鼎孳
朝代：明
体裁：古风

蒲帆挂苍云，一折出险壮。遂划白日开，欹侧炫背向。万仞裂冰雪，鬼斧愕难状。丹翠悬石根，陡绝失倚傍。伏虎应辟易，飞鸟亦惨怆。阴洞豁层巅，弹丸谁所放。猛气压孤舟，奔马衔欲丧。飘飘御风人，振衣或神王。巉岩激江花，烟水互争让。何年凿混沌，殊诡产列嶂。茫茫岭海心，快意洗愁怅。
归后复同二鸿孝威饮小斋看菊用空同菊韵·其一
作者：龚鼎孳
朝代：明
体裁：五言律诗

月对寒峰碧，云连落叶黄。寻香因破睡，倚醉更行觞。战地花堪隐，篮舆客未狂。夕佳山色在，篱外是他乡。
归后复同二鸿孝威饮小斋看菊用空同菊韵·其二
作者：龚鼎孳
朝代：明
体裁：五言律诗

节物过重九，风霜足岁寒。白头能更插，青眼惜相看。客事经秋逼，孤芳入俗难。独持摇落意，吟望欲江干。
归舟过章江雪堂先生谢病山居轻帆出晤并诵见怀诗有何人当国愁孤掌有客还山避老拳之句湖上阻风怅然感忆因拈诗中平韵赋寄八章兼志从游岁月·其一
作者：龚鼎孳
朝代：明
体裁：五言律诗

六年函席阔，孤棹此经过。江海深龙卧，生徒隘雀罗。开樽林月净，促膝杞天多。为问东山屐，苍生事若何。
归舟过章江雪堂先生谢病山居轻帆出晤并诵见怀诗有何人当国愁孤掌有客还山避老拳之句湖上阻风怅然感忆因拈诗中平韵赋寄八章兼志从游岁月·其七
作者：龚鼎孳
朝代：明
体裁：五言律诗

欲渡缘何事，风波惨别颜。馀生原虎尾，孤枕任渔湾。老觉艰难狎，心容水石閒。回瞻墙数仞，薜荔拥名山。
归舟过章江雪堂先生谢病山居轻帆出晤并诵见怀诗有何人当国愁孤掌有客还山避老拳之句湖上阻风怅然感忆因拈诗中平韵赋寄八章兼志从游岁月·其三
作者：龚鼎孳
朝代：明
体裁：五言律诗

蒲轮重入雒，世事已玄黄。两部喧蜗斗，孤樯压马当。夕阳名士路，月旦党人乡。袖拂天风外，含贞验履霜。
归舟过章江雪堂先生谢病山居轻帆出晤并诵见怀诗有何人当国愁孤掌有客还山避老拳之句湖上阻风怅然感忆因拈诗中平韵赋寄八章兼志从游岁月·其二
作者：龚鼎孳
朝代：明
体裁：五言律诗

草碧铜驼后，艰危共几春。寒沙招屈地，乱日报刘身。水镜无薋菉，华簪半隐沦。从来鹓鼠诮，不到采薇人。
归舟过章江雪堂先生谢病山居轻帆出晤并诵见怀诗有何人当国愁孤掌有客还山避老拳之句湖上阻风怅然感忆因拈诗中平韵赋寄八章兼志从游岁月·其五
作者：龚鼎孳
朝代：明
体裁：五言律诗

再抗投林节，连章绕陛呼。百年唯药物，万事有江湖。赐沐恩波屡，藏书岁月徂。不须云母隔，故吏总公孤。
归舟过章江雪堂先生谢病山居轻帆出晤并诵见怀诗有何人当国愁孤掌有客还山避老拳之句湖上阻风怅然感忆因拈诗中平韵赋寄八章兼志从游岁月·其八
作者：龚鼎孳
朝代：明
体裁：五言律诗

清问频前席，高名满细旃。笑看荷作柱，偏爱蕨如拳。物态欢霖雨，门生守秫田。他时丝管会，还拟进彭宣。
归舟过章江雪堂先生谢病山居轻帆出晤并诵见怀诗有何人当国愁孤掌有客还山避老拳之句湖上阻风怅然感忆因拈诗中平韵赋寄八章兼志从游岁月·其六
作者：龚鼎孳
朝代：明
体裁：五言律诗

急雪愁过岭，深春问掩关。藜床人独卧，花路雁初还。沙草移双桨，风烟洗百蛮。漂摇蓬梗迹，岩桂许跻攀。
归舟过章江雪堂先生谢病山居轻帆出晤并诵见怀诗有何人当国愁孤掌有客还山避老拳之句湖上阻风怅然感忆因拈诗中平韵赋寄八章兼志从游岁月·其四
作者：龚鼎孳
朝代：明
体裁：五言律诗

南斗占吾道，西清散旧游。落花纷似霰，岐路曲如钩。天意宽丹壑，秋衾送白头。沧江云树晚，应对朔风愁。
当入署日吏人以雨不至因复高卧漫成自嘲·其一
作者：龚鼎孳
朝代：明
体裁：五言律诗

候吏同余懒，萧然辍屐初。枕书秋雁过，听雨宦情疏。野袷宽萝薜，清斋足笋蔬。白头霄汉客，辛苦斗簪裾。
当入署日吏人以雨不至因复高卧漫成自嘲·其三
作者：龚鼎孳
朝代：明
体裁：五言律诗

故态防黄阁，新衔长白题。庭看幽鸟散，兴与碧山齐。老树当楼出，苍藤触户低。客嘲吾自解，此路足云泥。
当入署日吏人以雨不至因复高卧漫成自嘲·其二
作者：龚鼎孳
朝代：明
体裁：五言律诗

未命栖岩驾，聊伸拄笏情。隐容金马借，梦爱石床平。醇酒充公事，芳帷得友生。秋风莼鲙近，谁羡季鹰名。
当入署日吏人以雨不至因复高卧漫成自嘲·其四
作者：龚鼎孳
朝代：明
体裁：五言律诗

二仲安蓬户，三秋咏玉盘。印床花自落，石磴草偏寒。群态坚藏拙，孤怀习罢官。按鹰台畔月，暂许酒人看。
彦远过龙松夜话·其一
作者：龚鼎孳
朝代：明
体裁：五言律诗

梦逐西溪路，寒香许共寻。未知幽客事，真作酒人吟。春漏馀寒急，明星太息深。百年风雨过，痛入五更心。
彦远过龙松夜话·其二
作者：龚鼎孳
朝代：明
体裁：五言律诗

赖有深樽语，君几失此人。千山初促膝，双鬓已劳薪。醉惜生涯浅，情终儿女真。花时烦驻屐，诗思不无神。
彦远返武林和梅村韵
作者：龚鼎孳
朝代：明
体裁：七言律诗

冶叶繁条正满林，金沟分手怅春阴。人归海峤军严鼓，酒熟花溪妇奏琴。折柳易迷三月路，住山终负一年心。欲知微尚坚丘壑，田窦纷纭事已深。
彭燕又还云间·其一
作者：龚鼎孳
朝代：明
体裁：七言律诗

苍茫双阙过浮云，玉塞初分旅雁群。海内钱刀争得路，江东人物久推君。茧丝家散归装薄，鼍窟秋深战鼓闻。回首旗亭风叶乱，可堪吟望到斜曛。
彭燕又还云间·其二
作者：龚鼎孳
朝代：明
体裁：七言律诗

太行迢递隔南云，湖海萧疏入雒群。仗马烟霜分万里，亢龙风俗忌三君。梦迎碧涧秋莼滑，月落高城玉笛闻。罢酒勿惊蓬鬓白，故山即拟共朝曛。
彭畴五司李北上·其一
作者：龚鼎孳
朝代：明
体裁：七言律诗

垂杨初拂锦连钱，万里春云动玉鞭。楚国才名仍倚相，汉廷经术一彭宣。鸿飞井堞黄蒿断，虎拥军麾碧嶂悬。前席有书先定乱，中原实望止戈鋋。
彭畴五司李北上·其二
作者：龚鼎孳
朝代：明
体裁：七言律诗

扬州花月海门潮，有客乘槎弄碧箫。几日江楼同对酒，早春燕市忽鸣镳。风高易水衣难薄，台散黄金草未销。谁问山农旧踪迹，为言无梦到云霄。
忆古老昌平之游
作者：龚鼎孳
朝代：明
体裁：七言绝句

已过花朝春不问，清斋相约款柴关。大风刮地雪欲落，破帽蹇驴天寿山。
忆妹用少陵元日寄韦氏妹韵
作者：龚鼎孳
朝代：明
体裁：五言律诗

诸妹天涯隔，年年饱乱离。花鍪江北满，梅讯岭南移。猿欲啼清昼，乌难共一枝。更怜慈母侧，娇小发初垂。
念奴娇 其一 和雪堂先生感春
作者：龚鼎孳
朝代：明

凭栏无赖，受东风冷暖、瞒人情绪。一夕梅魂芳雾散，把酒频浇黄土。露浥金铃，烟笼粉幔，似听酴醾语。啼鹃初瘦，月高谁作花主。分付弱柳千条，小阑干外，替两眉辛苦。薄醉浓香帘幕，又是风流莺梳羽。玉管横吹，霞绡痴写，怕到酸心处。五侯亭馆，当年何限歌舞。
念奴娇·中秋和其年韵
作者：龚鼎孳
朝代：明

霜新叶老，乍天街涌出、婵娟孤月。乌鹊绕枝栖不定，万里关山一发。荡妇罗帏，征人铁骑，捣练声偏切。瑶阶露冷，流萤纨扇飞歇。恰遇挥麈雄才，吹笙小史，暂遗烦忧豁。城角射雕沙阵阵，催到临渝早雪。金粟含香，银蟾爱影，玉斧轻折。百年此夜，相逢不醉痴绝。
念奴娇·中秋得南鸿喜赋用东坡中秋韵
作者：龚鼎孳
朝代：明

远鸿飞送，有倾城玉杵、龙绡踪迹。小字鸳鸯颠倒认，凭仗晶盘凝碧。密约镌花，深嚬谢柳。打破春愁国。秋灯分照，短长程已亲历。为想翠管轻笼，绿窗低唤，软款怜征客。迢递江南天北意。佳事恰宜今夕。钿合香浓。鸾台云热，狂欲生双翼。冰蟾遥共，画楼人在吹笛。
念奴娇·中秋得南鸿，喜赋，用东坡中秋韵
作者：龚鼎孳
朝代：明
体裁：词

远鸿飞送，有倾城、玉杵龙绡踪迹。小字鸳鸯颠倒认，凭仗晶盘凝碧。密约镌花，深嚬谢柳，打破春愁国。秋灯分照，短长程已亲历。为想翠管轻笼，绿窗低唤，软款怜征客。迢递江南天北意，佳事恰宜今夕。钿合香浓，鸾台云热，狂欲生双翼。冰蟾遥共，画楼人在吹笛。
念奴娇·中秋用其年韵
作者：龚鼎孳
朝代：明
体裁：词

霜新叶老，乍天街、涌出婵娟孤月。乌鹊绕枝栖不定，万里关山一发。荡妇罗帏，征人铁骑，捣练声偏切。瑶阶露冷，流萤纨扇飞歇。恰遇挥麈雄才，吹笙小史，暂遣烦忧豁。城角射雕沙阵阵，催到临渝早雪。金粟含香，银蟾爱影，玉斧休轻折。百年此夜，相逢不醉痴绝。
念奴娇·其二
作者：龚鼎孳
朝代：明

断魂无那，霎时闲柳蘋花吹合。几点残红随蝶粉，倒挂蛛丝檐角。鹦鹉呼来，鹧鸪催去，恨与晴波阔。斜阳无语，半天烟岫寥廓。何处麦雨葵风，含桃金碗，九十春光恶。惆怅江南花落尽。玉树歌声重作。画鼓萤流，琼箫人远，野草迷长乐。御沟流水，应怜云鬓梳削。
念奴娇·和寄秋我
作者：龚鼎孳
朝代：明

流烟回雪，睨晴波一楫、兰桡春色。双好天然都道是，公瑾小乔无别。故国楼台，江南钿粉，往事成悲咽。银镫芳醑，半窗梅蕊初折。最恨乍见还离，踏歌携手，袍袖霜犹热。料得空山风雨夕，绣出愁香千结，客住三峰，云来五朵，恰直花时节。梦中吹送，舞风杨柳残月。
念奴娇·和寄秋我
作者：龚鼎孳
朝代：明
体裁：词

流烟回雪，睨晴波一楫，兰桡春色。双好天然，都道是，公瑾小乔无别。故国楼台，江南钿粉，往事成悲咽。银灯芳醑，半窗梅蕊初折。最恨乍见还离，踏歌携手，袍袖霜犹热。料得空山风雨夕，绣出愁香千结。客住三峰，云来五朵，恰直花时节。梦中吹送，舞风杨柳残月。
念奴娇·和雪堂先生感春
作者：龚鼎孳
朝代：明

凭栏无赖，受东风冷暖、瞒人情绪。一夕梅魂芳雾散，把酒频浇黄土。露浥金铃，烟笼粉幔，似听酴醾语。啼鹃初瘦，月高谁作花主。分付弱柳千条，小阑干外，替两眉辛苦。薄醉浓香帘幕，又是风流莺梳羽。玉管横吹，霞绡痴写，怕到酸心处。五侯亭馆，当年何限歌舞。断魂无那，霎时闲柳蘋花吹合。几点残红随蝶粉，倒挂蛛丝檐角。鹦鹉呼来，鹧鸪催去，恨与晴波阔。斜阳无语，半天烟岫寥廓。何处麦雨葵风，含桃金碗，九十春光恶。惆怅江南花落尽。玉树歌声重作。画鼓萤流，琼箫人远，野草迷长乐。御沟流水，应怜云鬓梳削。
念奴娇·花下小饮时方上书有所论列八月廿五日也用东坡赤壁韵
作者：龚鼎孳
朝代：明

画眉余兴，哂王章闺阁、都无英物。北阙浮云遮望眼，谁作中流铁壁。剪豹天关，搏鲸地轴，只字飞霜雪。焚膏相助，壮哉儿女人杰。投袂太息花前，仰天长笑，正酒狂初发。赤日鳞金霄汉转，坐见岳摇氛灭。一叶身星星发。与君沉醉，玉台斜过佳月。
念奴娇·花下小饮，时方上书有所论列，八月廿五日也。用东坡赤壁韵
作者：龚鼎孳
朝代：明
体裁：词

画眉馀兴，哂王章闺阁，都无英物。北阙浮云遮望眼，谁作中流铁壁。剪豹天关，搏鲸地轴，只字飞霜雪。焚膏相助，壮哉儿女人杰。投袂太息花前，仰天长笑，正酒狂初发。赤日金鳞霄汉转，坐见岳摇氛灭。一叶身轻，千峰约在，幸少星星发。与君沉醉，玉台斜过佳月。
怀卢子元度
作者：龚鼎孳
朝代：明
体裁：七言律诗

东国云寒起朔鸿，故人京雒正飘蓬。遥怜花发河阳月，转忆香翻楚畹风。兵火十年心并折，烟霄万里路初通。他时词赋陪雕辇，玉简先铭泰岱功。
怀方密之
作者：龚鼎孳
朝代：明

修竹墙阴爱结邻，十年缟带奉清尘。天移忍复论交道，剑在何堪拟故人。同死臧洪谁慷慨，逃生张俭独悲辛。也知盗贼纵横甚，不敌江东丞相嗔。掉臂天风万里游，奇怀跌宕俯沧洲。单衣短剑仇人赠，大壑雄峰倦眼收。漫倚洁身消毒怨，岂知名士尽离忧。他年执手三山岛，细数铜驼陌上愁。
怀方密之·其二
作者：龚鼎孳
朝代：明

掉臂天风万里游，奇怀跌宕俯沧洲。单衣短剑仇人赠，大壑雄峰倦眼收。漫倚洁身消毒怨，岂知名士尽离忧。他年执手三山岛，细数铜驼陌上愁。
怀方密之诗·其一
作者：龚鼎孳
朝代：明
体裁：七言律诗

怪汝飘零事有诸，白衣冠又过扶胥。渡江功业谁王谢，失路文章自庾徐。杵臼裤怜无块肉，尉陀台喜有新书。丈夫不死心何限，努力头颅烽火馀。
怀方密之诗·其三
作者：龚鼎孳
朝代：明
体裁：七言律诗

修竹墙阴爱结邻，十年缟带奉清尘。天移忍复论交道，剑在何堪拟故人。同死臧洪谁慷慨，逃生张俭独悲辛。也知盗贼纵横甚，不敌江东丞相嗔。
怀方密之诗·其二
作者：龚鼎孳
朝代：明
体裁：七言律诗

谈兵草檄自惊奇，挝鼓围棋复可儿。天下英雄今有几，此行磊落更何疑。心为皎日悬岐路，梦逐浮云系远思。目断河梁携手地，当风吾鬓已如丝。
怀方密之诗·其五
作者：龚鼎孳
朝代：明
体裁：七言律诗

尺疏三河募少年，已将儿女付苍天。人称调笑东方朔，自奉心肝鲁仲连。一代异才争日月，两都亡命狎风烟。翻怜槐落空宫后，少子高歌白雪篇。
怀方密之诗·其六
作者：龚鼎孳
朝代：明
体裁：七言律诗

掉臂天风万里游，奇怀跌宕俯沧洲。单衣短剑雠人赠，大壑雄峰倦眼收。漫倚洁身消毒怨，岂知名士尽离忧。他年执手三山岛，细数铜驼陌上愁。
怀方密之诗·其四
作者：龚鼎孳
朝代：明
体裁：七言律诗

风雨新亭不可登，清流今得饱青蝇。跳身计肯谋妻子，讨贼臣当受谕矰。鱼服孤行宜海国，虎巢相厄自良朋。群公庙战多奇算，欲杀才人总不能。
总宪房海客先生予告归里·其一
作者：龚鼎孳
朝代：明
体裁：七言律诗

独持风采撼凝丞，襆被萧然远论矰。东国暂容居赤舄，南衙今已厌青蝇。一时俗尚尊张禹，往事宫庭惮李膺。入幕笑看诸贵少，可闻遗直耿朱绳。
总宪房海客先生予告归里·其三
作者：龚鼎孳
朝代：明
体裁：七言律诗

柳幔河桥春水明，唱骊孤愤未全平。百年党锢留名德，一代风云让后生。进履久为黄石累，赏音岂必爨桐鸣。旋瞻出岫兴云雨，多少孤寒待拂缨。
总宪房海客先生予告归里·其二
作者：龚鼎孳
朝代：明
体裁：七言律诗

百鍊高名保桂姜，九霄车骑凛秋霜。关西共信冰壶洁，长孺能生禁闼光。吾道古今同坎壈，主恩明白属沧浪。勿言疏傅黄金少，恐累先生一鹤装。
恭挽世祖章皇帝和严给事沆韵四首·其一
作者：龚鼎孳
朝代：明
体裁：七言律诗

元日引愆才隔岁，千官弓剑失攀呼。金舆想像天颜近，白雉频停贡使趋。环海烽烟欣有截，辟门鼗铎儆无虞。宸躬竟为苍生瘁，一霈甘霖胜雨珠。
恭挽世祖章皇帝和严给事沆韵四首·其三
作者：龚鼎孳
朝代：明
体裁：七言律诗

问寝慈宁色养昭，惊心温凊九天遥。旧传熊馆宵衣湿，亲执龙楼上药调。与子睿谟弘继述，乘空夙慧导臣寮。开基亿载先仁孝，簪笔谁能纪治朝。
恭挽世祖章皇帝和严给事沆韵四首·其二
作者：龚鼎孳
朝代：明
体裁：七言律诗

图史犹罗讲殿清，仙盘何意泣金茎。封章自警铜龙夜，蒐狩非誇羽猎名。易霁风雷神不测，太平火藻惜垂成。前朝陵墓留恩泽，望跸全吞野老声。
恭挽世祖章皇帝和严给事沆韵四首·其四
作者：龚鼎孳
朝代：明
体裁：七言律诗

遗诏忧劳惕素餐，心县凭几万方安。端居禹鼎知人早，大渐殷盘悔过难。折槛孤忠回远碛，转圜温语及微官。贾生流落头空白，风射彤墀血泪酸。
悼怀卢紫房先生·其一
作者：龚鼎孳
朝代：明
体裁：七言绝句

蹑屩乾坤记杜亭，荒园风日昼冥冥。不知向秀山阳笛，能博嵇康醉里听。
悼怀卢紫房先生·其二
作者：龚鼎孳
朝代：明
体裁：七言绝句

七载秋风发掉歌，酒垆人已隔山河。凄凉画扇斋头月，犹照疏窗旧薜萝。
惕庵上人将返四明过别小斋公为留仙邺仙诸公华冑故末语及之
作者：龚鼎孳
朝代：明
体裁：七言律诗

春城花发雪初飞，此别幽林侣更稀。挥麈谈胜名下土，支筇閒访竹边扉。心经破壁寒灰鍊，身指江潮海日归。度世不离忠孝事，野王门第冠乌衣。
惜余春慢·追春用吴修蟾饯春韵
作者：龚鼎孳
朝代：明

绿幛缝愁，红泥埋恨，尽是东风花草，晴翻麦雉，雨闹桑鸠，谁记画楼莺晓。当日株移永丰，三楚腰肢，入宫纤小。到如今，香雪飘零何处，玉骢稀少。看不上、明月无情，凤箫金管，冷觑黄昏新恼。胭脂井畔，燕子楼头，一片粉灰珠扫，青帝抛人几时，潘鬓沈围，年年空老。尚痴心，春在平芜，央取乱峰遮绕。
惜奴娇·离情用史邦卿韵
作者：龚鼎孳
朝代：明

无赖鹦哥，谁遣唤、花枝醒。阑干外、愁潮恨岭。一步妆台，受不起、加餐信。风静。漾帘栊，回头小影。有限天涯，载得了、垂杨病。销魂牒、权时拜领。说谎高唐，可好托、春衾性。难听。长叹与、清钲乍并。
惜奴娇·离情，用史邦卿韵
作者：龚鼎孳
朝代：明
体裁：词

无赖鹦哥，谁遣唤、花枝醒。阑干外、愁潮恨岭。一步妆台，受不起、加餐信。风静。漾帘栊、回头小影。有限天涯，载得了、垂杨病。销魂牒、权时拜领。说谎高唐，可好托、春衾性。难听。长叹与、清钲乍并。
惜馀春慢·追春，用吴修蟾饯春韵
作者：龚鼎孳
朝代：明
体裁：词

绿幛缝愁，红泥埋恨，尽是东风花草。晴翻麦雉，雨闹桑鸠，谁记画楼莺晓。当日株移永丰，三楚腰肢，入宫纤小。到如今、香雪飘零何处，玉骢稀少。看不上、明月无情，凤箫金管，冷觑黄昏新恼。胭脂井畔，燕子楼头，一片粉灰珠扫。青帝抛人几时，潘鬓沈围，年年空老。尚痴心春在，平芜央取，乱峰遮绕。
感事和王子云韵
作者：龚鼎孳
朝代：明

江潭摇落自行歌，威凤惊闻有罻罗。三黜风雷天意定，百年环玦主恩多。贾生岂爱投荒去，张禹终如折槛何。去国未收忧国泪，苍生十载望岩阿。
感事和王子云韵二首·其一
作者：龚鼎孳
朝代：明
体裁：七言律诗

江潭摇落自行歌，威凤惊闻有罻罗。三黜风雷天意定，百年环玦主恩多。贾生岂爱投荒数，张禹终如折槛何。去国未收忧国泪，苍生十载望岩阿。
感事和王子云韵二首·其二
作者：龚鼎孳
朝代：明
体裁：七言律诗

萧然冰雪送归装，江峤重裁薜荔裳。日晏钟鸣丞相邸，目成兰折美人堂。云霄一羽天难问，湘澧千秋路未荒。宣室应虚前席待，九埏烽火正仓皇。
感怀旧事同秋岳叠前韵
作者：龚鼎孳
朝代：明
体裁：七言律诗

鸡肋曾经犯虎牙，渔阳残鼓不堪挝。党碑有字皆成狱，畏路无风亦捲沙。朱阁半天题聚宝，黄尘一夕捲鸣笳。纷纷政事堂中客，又入长安探草麻。
感春二十首·其一
作者：龚鼎孳
朝代：明
体裁：七言律诗

手抚明弦目送鸿，云霄一羽堕墙东。凤衰误叫扶桑日，鲸大平翻滟滪风。铁甲气连关塞黑，玉珂云散枕痕红。步兵哭叹非无谓，不拟春愁诉路穷。
感春二十首·其七
作者：龚鼎孳
朝代：明
体裁：七言律诗

得还初服岂辞贫，四海烽烟去住身。天上笙歌仍北里，门前车马又东邻。违时敢卖当垆酒，闭户长閒折角巾。骂座谈兵都不应，名香聊复唤真真。
感春二十首·其三
作者：龚鼎孳
朝代：明
体裁：七言律诗

问世心长昼掩扉，蓬莱院亦避芸晖。泰阶自指三台正，傲客长看七尺微。奋臂天关驯虎尾，还山风雨付牛衣。扁舟预订桃溪约，二月渔竿水渐肥。
感春二十首·其九
作者：龚鼎孳
朝代：明
体裁：七言律诗

睨柱何人倖璧还，杞天忧愤一时删。雀罗宝客今挥手，虎食贤豪夜守关。杜密虚怜同日志，庄周甘处不材间。三春生事惟高枕，又倩香纨护博山。
感春二十首·其二
作者：龚鼎孳
朝代：明
体裁：七言律诗

无聊春色改霜冬，风动檐花影欲重。床有百城输米瓮，身无四壁阁眉峰。绝交并斥彝门客，玩世高题城旦舂。强项应招卿相厌，金貂曾不恋疏慵。
感春二十首·其二十
作者：龚鼎孳
朝代：明
体裁：七言律诗

还山小草别仙凡，邀惠斯人脱辔衔。车上肯教怜越石，幡高常恐累王咸。残书兴尽随归棹，封事灰存付枕函。薄福东风消不得，峥嵘布帽与青衫。
感春二十首·其五
作者：龚鼎孳
朝代：明
体裁：七言律诗

九霄玉闼迥难排，偶语天衢渐不佳。阉寺气方横锁钥，神州涕已落秦淮。乘时纨裤新专阃，养贼机宜旧舞阶。幸守布衣充杂作，不辞被酒卧春斋。
感春二十首·其八
作者：龚鼎孳
朝代：明
体裁：七言律诗

莫拈琼草命灵氛，昂首曾披阊阖云。瘴骨已甘蛟穴弃，宫衣无分麝煤薰。书成谁念刘中垒，槛折难堪张子文。火烛甘泉天欲哭，最无聊赖度春分。
感春二十首·其六
作者：龚鼎孳
朝代：明
体裁：七言律诗

北山心向薜萝回，勇退何烦猿鹤催。去国尘沙空驻马，怀乡风物几登台。子真身隐书犹壮，太傅时清笑误哀。典尽朝衫春梦破，萧条生事属衔杯。
感春二十首·其十
作者：龚鼎孳
朝代：明
体裁：七言律诗

宫城未许听咸韶，生计惟宜旧纬萧。白下有云惭子舍，青门无路惜长条。谗人福厚难投虎，逐客愁多莫厌鸮。献策行歌俱报罢，春风穷巷一箪瓢。
感春二十首·其十一
作者：龚鼎孳
朝代：明
体裁：七言律诗

莫倚群公恕草茅，上书擎剑总相嘲。何时斫案焚毛颖，尽日忧天坐燕巢。自饮庆卿春市酒，敢疑丞相故人肴。罢官结客谁怜汝，只许青云有石交。
感春二十首·其十七
作者：龚鼎孳
朝代：明
体裁：七言律诗

滔滔浊浪薄甘陵，白日惊看毒雾蒸。六诏风烟迁客梦，三冬雨雪贯城灯。身还土室名犹锢，天祐同文狱不兴。独倚春樽弹旧泪，西山云尽露高层。
感春二十首·其十三
作者：龚鼎孳
朝代：明
体裁：七言律诗

敢屈金吾比丽华，津通北寺壁南衙。九衢辐辏来朱毂，四座伛偻听白麻。唾手钱刀封兔窟，吞声冠盖化虫沙。滔滔蕃武河山隔，愁见天街日易斜。
感春二十首·其十九
作者：龚鼎孳
朝代：明
体裁：七言律诗

犹记晴江柳十寻，春衫曾许月华侵。当年别泪弹红雨，此夕深杯对素琴。兰篆笑薰藏袖字，粉奁贫谢辟寒金。披鳞热血浇花酒，憔悴人间男子心。
感春二十首·其十二
作者：龚鼎孳
朝代：明
体裁：七言律诗

虚将误国罪王何，欲攫金钱塞上多。大将几人承庙略，甘泉终日望铙歌。烽连雁碛疑丸羽，云蔽龟山袖斧柯。河朔少年空技击，汉庭无策佐横戈。
感春二十首·其十五
作者：龚鼎孳
朝代：明
体裁：七言律诗

低头谁敢作书生，天下功名让老兵。关辅鼓鼙青犊盛，彻侯印韨烂羊轻。投醪恩遍沾牙钺，悬釜军犹噪癸庚。命合凌烟羞破贼，春雷绕匣笑孤鸣。
感春二十首·其十八
作者：龚鼎孳
朝代：明
体裁：七言律诗

监门儿女亦能忧，忍怨春装滞石尤。风起四方思猛士，月明万骨啸哀丘。请缨有客馀悲壮，避世无名任拍浮。紫阁头衔新赐玉，功成已伴赤松游。
感春二十首·其十六
作者：龚鼎孳
朝代：明
体裁：七言律诗

何处乾坤问短亭，卧龙风味让鸿冥。垒高蓟北烽争赤，春到江南草正青。燕语晓梁惊玉枕，蛛丝晴日上花铃。分笺掠鬓消孤愤，愁见红泥压锦萍。
感春二十首·其十四
作者：龚鼎孳
朝代：明
体裁：七言律诗

宣室宵衣刻漏长，凝丞前席语难详。豺狼势正喧都邑，龙虎军谁控太行。日丽凤城愁撤乐，春深画省忆添香。上林陪从纷英俊，谏猎孤臣鬓已苍。
感春二十首·其四
作者：龚鼎孳
朝代：明
体裁：七言律诗

自悔雕虫诎壮图，霜鹰蹋翼远难呼。西山草木犹群盗，北极衣冠孰老儒。十道争飞常侍檄，五侯初进富民租。高烽夜照麒麟阁，无数归人踏绿芜。
慰周文夏侍御时以逋赋左迁卫幕
作者：龚鼎孳
朝代：明
体裁：七言律诗

公瑾雄姿原独步，谏书寥落意如何。都亭正指行骢好，江左偏怜逐客多。拄笏烟云供啸诺，赐环消息问催科。谋归阳羡田难买，谁奏春陵粲粲歌。
慰朱蒿庵都谏以言事谪官
作者：龚鼎孳
朝代：明
体裁：七言律诗

掖垣封事朝朝下，谁并朱云折槛名。断狱已无于定国，上书空累窦游平。危言计肯谋妻子，长虑吾终愧友生。一斥未须悲仗马，报君今日谏官成。
慰朱蒿庵都谏以言事谪官
作者：龚鼎孳
朝代：明

掖垣封事朝朝下，谁并朱云折槛名。断狱已无于定国，上书空累窦游平。批鳞君肯谋妻子，引手吾终愧友生。一斥未须悲仗马，从来骐骥惯长鸣。
戊子阳月望日社集三十二芙蓉斋看月即席限韵
作者：龚鼎孳
朝代：明
体裁：五言律诗

惜夜烛频添，星河倒入檐。酒人犹白醉，时事欲苍髯。月让他乡好，交当晚节严。自今来往密，兴到即褰帘。
戊申仲夏三日方在伏枕遽闻冒青若南行漫成口号二绝句寄尊公巢民·其一
作者：龚鼎孳
朝代：明
体裁：七言绝句

经春羁宦思难裁，朋旧天涯散酒杯。心折茱萸江一曲，巾车南去北帆开。
戊申仲夏三日方在伏枕遽闻冒青若南行漫成口号二绝句寄尊公巢民·其二
作者：龚鼎孳
朝代：明
体裁：七言绝句

老至偏怜行路难，风尘日日问林峦。东皋自避名山诏，却恐人知管幼安。
戏为介玉七绝·其一
作者：龚鼎孳
朝代：明
体裁：七言绝句

天涯横笛迥含愁，雨暗啼猿岭树稠。身在玉窗香梦里，石尤偏打木兰舟。
戏为介玉七绝·其七
作者：龚鼎孳
朝代：明
体裁：七言绝句

山路幽兰扑短篷，一村沙月送归鸿。江东那信春如海，只在衣香鬓影中。
戏为介玉七绝·其三
作者：龚鼎孳
朝代：明
体裁：七言绝句

好将消息报春城，下濑船真天上行。莫惜山塘花幔晚，绛桃结子恰巢莺。
戏为介玉七绝·其二
作者：龚鼎孳
朝代：明
体裁：七言绝句

兰皋芳草碧萋萋，吴苑花愁日又西。谁遣片帆垂柳外，一江春雨鹧鸪啼。
戏为介玉七绝·其五
作者：龚鼎孳
朝代：明
体裁：七言绝句

青云衣马五陵宽，雀舫才停又宝鞍。纵道玉沟筝甲好，一春人倚碧阑干。
戏为介玉七绝·其六
作者：龚鼎孳
朝代：明
体裁：七言绝句

西北高楼有暮云，当垆谁是卓文君。凭将岭外红亭意，细绕长干蛱蝶裙。
戏为介玉七绝·其四
作者：龚鼎孳
朝代：明
体裁：七言绝句

双栖紫燕泥雕梁，花底浓薰海外香。还似隔年春帐煖，画眉夫婿为添妆。
戏为吴郎德甫书扇·其一
作者：龚鼎孳
朝代：明
体裁：七言绝句

茱萸沟水月明时，紫燕声翻羯鼓迟。谁向名花歌一曲，东风张绪柳如丝。
戏为吴郎德甫书扇·其二
作者：龚鼎孳
朝代：明
体裁：七言绝句

眼横秋水怜来去，手拂朱弦叹再三。最爱周郎能顾曲，啼惊一夜到江南。
戏为如农有赠
作者：龚鼎孳
朝代：明
体裁：五言律诗

江南花落尽，谁伴可怜宵。玩世师无忌，呼名得小乔。风柔桃渡楫，月占广陵箫。柳色招人去，依稀记脸潮。
戏为徐子文漪二十初度
作者：龚鼎孳
朝代：明
体裁：五言排律

江左诸年少，推君当璧人。王恭形是柳，何晏粉为巾。兰芷长充佩，旃檀偶赋身。莫求难老药，且齧最甘唇。车后明珠掷，花前小凤嗔。坐当围画扇，步必选芳尘。绰约东方朔，清奇石季伦。醉怜三唤密，笑许两行亲。宛转依菱镜，殷勤捧绣纶。蜜蜂才扑掠，蛱蝶已精神。图史添幽韵，风流映众宾。座中觞尽菊，棂外月如银。罗袖凭招宋，琼箫待吹秦。为欢何纪极，二十到千春。
戏为拨闷八绝·其一
作者：龚鼎孳
朝代：明
体裁：七言绝句

闭户先生长五湖，酒樽诗卷未全无。秋云翻讶人情薄，日日峰头看病夫。
戏为拨闷八绝·其七
作者：龚鼎孳
朝代：明
体裁：七言绝句

他乡病起独登台，鸿鹄秋生万壑哀。北海鲁连俱寂寞，更无怀抱向人开。
戏为拨闷八绝·其三
作者：龚鼎孳
朝代：明
体裁：七言绝句

彻侯邸第气如云，倔强名从骂座闻。耳语近来尤诡异，酒中敕免灌将军。
戏为拨闷八绝·其二
作者：龚鼎孳
朝代：明
体裁：七言绝句

词赋声名晚自骄，乾坤车马任萧条。殷勤客礼临邛谬，劳苦相如日往朝。
戏为拨闷八绝·其五
作者：龚鼎孳
朝代：明
体裁：七言绝句

草堂江阁懒相宜，花径群鸥尽日随。老作狂夫生计拙，升床误骂挺之儿。
戏为拨闷八绝·其八
作者：龚鼎孳
朝代：明
体裁：七言绝句

落魄高阳散酒徒，蓬蒿天壤一歌呼。崎岖薄俗寒心后，未觉兵戈是畏途。
戏为拨闷八绝·其六
作者：龚鼎孳
朝代：明
体裁：七言绝句

拂袖长辞骠骑门，蒯缑生色动中原。宁逢市上诸年少，不拟人称一饭恩。
戏为拨闷八绝·其四
作者：龚鼎孳
朝代：明
体裁：七言绝句

嵇康龙性本粗疏，何客能停千里车。失笑巨源篱棘少，司阍容入绝交书。
戏为文漪二绝句·其一
作者：龚鼎孳
朝代：明
体裁：七言绝句

亲见红亭折柳枝，梨花春酒照金羁。萧萧暮雨梧桐急，不信琼窗得意时。
戏为文漪二绝句·其二
作者：龚鼎孳
朝代：明
体裁：七言绝句

两年春水问归舟，红泪仍弹玉笛秋。斜日朱栏携手处，应怜西北有高楼。
戏为金粟二绝句·其一
作者：龚鼎孳
朝代：明
体裁：七言绝句

回风团扇起香尘，玉镜芙蕖面面春。忽向水晶帘下见，蛾眉原是画眉人。
戏为金粟二绝句·其二
作者：龚鼎孳
朝代：明
体裁：七言绝句

玳梁初日照琼铺，海燕双栖誓不孤。一曲金楼两行笑，错将夫婿唤罗敷。
戏为钦我解嘲·其一
作者：龚鼎孳
朝代：明
体裁：七言绝句

锦瑟银樽总断魂，春风一夕起长门。莫愁团扇流萤度，但保红颜即保恩。
戏为钦我解嘲·其七
作者：龚鼎孳
朝代：明
体裁：七言绝句

衣桁生尘璧月低，一声长叹画楼西。好留子夜残灯火，坐待花间碧玉蹄。
戏为钦我解嘲·其三
作者：龚鼎孳
朝代：明
体裁：七言绝句

结束翩翩锦带钩，打毬场待少年游。儿家夫婿堪千骑，忍使罗敷咏白头。
戏为钦我解嘲·其二
作者：龚鼎孳
朝代：明
体裁：七言绝句

长楸风日紫游缰，系马垂杨大道傍。为爱郁香耕衩好，琐窗长绣两鸳鸯。
戏为钦我解嘲·其五
作者：龚鼎孳
朝代：明
体裁：七言绝句

屏风曲曲夜吹箫，惆怅长条共短条。花涨金沟春几尺，多情不及广陵潮。
戏为钦我解嘲·其六
作者：龚鼎孳
朝代：明
体裁：七言绝句

兴庆楼前乐事长，玉喉宛转善和坊。柳花压酒当垆笑，空遣红闺怨夕阳。
戏为钦我解嘲·其四
作者：龚鼎孳
朝代：明
体裁：七言绝句

泪痕常映粉痕斜，愁隔明蟾翡翠纱。小立阑干风露冷，背灯偷种合欢花。
戏为韶九张郎二绝句·其一
作者：龚鼎孳
朝代：明
体裁：七言绝句

青霜天气月明时，重见春风柳一枝。为报芙蕖妆镜畔，画眉人是远山眉。
戏为韶九张郎二绝句·其二
作者：龚鼎孳
朝代：明
体裁：七言绝句

豪竹清丝夜未央，锦灯围处晚花香。楚宫云气今谁赋，罗袖空馀泪两行。
戏为韶九张郎二绝句云郎口号四绝句其年索赋·其一
作者：龚鼎孳
朝代：明
体裁：七言绝句

春风丝管扬州路，曾见秦箫最小年。今夕云郎来对酒，长安花月更婵娟。
戏为髯孙题壁
作者：龚鼎孳
朝代：明
体裁：七言绝句

春卧明星发浩歌，书成不拟过常何。醉馀漫濯新丰足，近日青铜酒价多。
戏代林郎怅别·其一
作者：龚鼎孳
朝代：明
体裁：七言绝句

花气亲沾蛱蝶裙，一弦一思绕春云。魂销今夜长安月，酒冷香残应忆君。
戏代林郎怅别·其三
作者：龚鼎孳
朝代：明
体裁：七言绝句

薄命铜鞮宫里人，舞裙歌板正青春。凄凉旅客愁如海，半夜挑灯赋洛神。
戏代林郎怅别·其二
作者：龚鼎孳
朝代：明
体裁：七言绝句

粉中红泪湿千行，瞩付更筹一刻长。愿得黄昏花睡去，画楼偏遣月如霜。
戏代林郎怅别·其五
作者：龚鼎孳
朝代：明
体裁：七言绝句

一奁春水画中居，愁病无缘揽子祛。共说三眠人似柳，腰肢瘦到沈尚书。
戏代林郎怅别·其六
作者：龚鼎孳
朝代：明
体裁：七言绝句

綵线真成续命丝，玳梁花语却差池。生来海燕原同宿，莫语卢郎年少时。
戏代林郎怅别·其四
作者：龚鼎孳
朝代：明
体裁：七言绝句

一笑相逢石上缘，珠啼玉唾总堪怜。多情岂是痴儿女，慧即文人侠即仙。
戏和檗子赠杨枝·其一
作者：龚鼎孳
朝代：明
体裁：七言绝句

老去心情似乱丝，衔杯鼓勇一登陴。落花时节人重见，定要杨枝唱柘枝。
戏和檗子赠杨枝·其二
作者：龚鼎孳
朝代：明
体裁：七言绝句

柳花如雪雨如丝，帘外残莺过短陴。不信江南风景好，杜鹃声里送杨枝。
戏赠周伶一绝句
作者：龚鼎孳
朝代：明
体裁：七言绝句

王家歌舞斗青春，束素临风更可人。顾曲未终还顾影，病夫欢极也伤神。
戏送杨枝并简水绘主人·其一
作者：龚鼎孳
朝代：明
体裁：七言绝句

偶然蓟北又江东，飞絮身轻不系风。每到临分偏得见，脸潮微映烛花红。
戏送杨枝并简水绘主人·其二
作者：龚鼎孳
朝代：明
体裁：七言绝句

心似寒涛日夜东，常思佳客愈头风。主人若问狂夫态，酒浅霜深榾柮红。
戏题文漪便面·其一
作者：龚鼎孳
朝代：明
体裁：七言绝句

玉沟风急柳丝寒，韦曲春迟跃马看。闻说半塘花信好，月明谁倚碧阑干。
戏题文漪便面·其三
作者：龚鼎孳
朝代：明
体裁：七言绝句

应是红窗欲睡时，博山香重玉钩垂。春寒春暖无情绪，多少花愁伴子规。
戏题文漪便面·其二
作者：龚鼎孳
朝代：明
体裁：七言绝句

横塘曾渡木兰舟，浅白深红傍槛浮。今夜梦回芳草路，春波摇漾枕江楼。
戏题文漪便面·其四
作者：龚鼎孳
朝代：明
体裁：七言绝句

采茶时节正啼莺，人瘦春衫冷玉笙。生恨五陵金弹子，花边日纵少年行。
戏题金粟便面·其一
作者：龚鼎孳
朝代：明
体裁：七言绝句

也是翩翩入雒初，风流莫遣玉壶虚。河边枉种千杨柳，比似腰身瘦不如。
戏题金粟便面·其二
作者：龚鼎孳
朝代：明
体裁：七言绝句

锦瑟春风杜曲催，亭亭束素绕花回。夜阑不用呼银烛，初日芙蓉玉镜开。
戏题陈灵生墨画牡丹·其一
作者：龚鼎孳
朝代：明
体裁：七言绝句

淡抹浓妆墨晕工，常将国色殿残红。玻瓈酒尽龟年老，月黑沉香苑里风。
戏题陈灵生墨画牡丹·其三
作者：龚鼎孳
朝代：明
体裁：七言绝句

前身词客竟难忘，铁壁潮回海日光。蓬社那无文字戒，却因八斗重思王。
戏题陈灵生墨画牡丹·其二
作者：龚鼎孳
朝代：明
体裁：七言绝句

千重云壑一枝筇，不是南峰即北峰。昨日送春烟水上，月明谁打隔湖钟。
成二鸿归大寒楼诗以送之同孝威分赋·其一
作者：龚鼎孳
朝代：明
体裁：七言律诗

爱君真欲阻君行，忽漫扁舟散渚萍。留到九秋词转拙，话偏一夕梦难争。灯前蓬鬓怜丛菊，别后桑乾有雁声。看遍五陵衣马态，十年应不悔埋名。
成二鸿归大寒楼诗以送之同孝威分赋·其三
作者：龚鼎孳
朝代：明
体裁：七言律诗

薜荔重裁未嫁衣，剡溪乘兴送秋归。百年兄弟纫兰佩，九月风霜织锦机。苜蓿味难肥紫塞，蓬蒿侣已谢黄扉。沧洲日落仍回眺，未觉狂奴擎筑非。
成二鸿归大寒楼诗以送之同孝威分赋·其二
作者：龚鼎孳
朝代：明
体裁：七言律诗

王粲哀时独倚楼，佳辰频共酒垆游。他乡今夕真何夕，我辈言愁竟欲愁。樯燕浊河风渐劲，秋萤长信月空流。莫因广武增悲慨，天下英雄此旧丘。
成二鸿归大寒楼诗以送之同孝威分赋·其四
作者：龚鼎孳
朝代：明
体裁：七言律诗

芳忌当门薋菉繁，青山一笑失群喧。自怜张翰江东鲙，不牧公孙海上豚。丝竹半生同马帐，梅花千里忆鸥村。楼高卧让元龙稳，世路风烟未可论。
戴岩荦司农出参宛藩·其一
作者：龚鼎孳
朝代：明
体裁：七言律诗

离樽又向凤城偏，惆怅长沙谪贾年。避辇犹闻雠姽婳，当门谁许立兰荃。帷褰河岳晴天阔，筑散燕云落日悬。芳草玉鞭心自折，途危去住总风烟。
戴岩荦司农出参宛藩·其三
作者：龚鼎孳
朝代：明
体裁：七言律诗

双旌宛宛出长杨，征雁萧萧古战场。白水气空低旧垒，浮云人易老河梁。几时懒慢宽中散，到处登临忆侍郎。闻说此邦龙卧稳，结庐还许傍南阳。
戴岩荦司农出参宛藩·其二
作者：龚鼎孳
朝代：明
体裁：七言律诗

古巷飞沙过板车，高斋冰雪对吾庐。壁连张俭应钩党，穷类虞卿各著书。双屐雨深花径外，一灯人散晓钟初。那堪黄鹄春风远，肠断天涯有索居。
戴岩荦司农出参宛藩·其五
作者：龚鼎孳
朝代：明
体裁：七言律诗

十年霜雪共青蒲，斜日铜驼散碧梧。丹槛并时排指鹿，宫云分手怅啼乌。弟兄星汉双蓬鬓，天地悲歌一唾壶。虎观伫前同异席，戴家经术本名儒。
戴岩荦司农出参宛藩·其六
作者：龚鼎孳
朝代：明
体裁：七言律诗

綵服贪趋河上舟，九霄笳鼓下鸣驺。建牙已识羊开府，生子能如孙仲谋。汉代公卿恒试吏，中原节镇易封侯。衮归早振清流领，有客沧江忆白鸥。
戴岩荦司农出参宛藩·其四
作者：龚鼎孳
朝代：明
体裁：七言律诗

平津高阁径千盘，按剑何辞行路难。白雪调怜朱绂少，青山春倚笔床看。江湖自可娱迁客，风俗何人薄好官。嵩少花深烦驻马，车门冠盖是长安。
扫花游·元夕同秋岳作于无外邸中用周美成韵
作者：龚鼎孳
朝代：明

绛霞万叠，照曲巷斜栏，黛峰横楚。远香几缕。衬金虫紫凤，雅歌妙舞。一带银纱，若雾琼梅散雨。踏花去。问取玉人，春色来处。人醉花不许。又走马星桥，翠钿争路。画堂列俎。趁芳宵好客，发抒情素。报道鸾箫，吹断天孙旧苦。漫停伫。正高楼、数声谯鼓。
扫花游·元夕同秋岳作于无外邸中，用周美成韵
作者：龚鼎孳
朝代：明
体裁：词

绛霞万叠，照曲巷斜栏，黛峰横楚。远香几缕。衬金虫紫凤，雅歌妙舞。一带银纱，惹雾琼梅散雨。踏花去。问取玉人，春色来处。人醉花不许。又走马星桥，翠钿争路。画堂列俎。趁芳宵好客，发抒情素。报道鸾箫，吹断天孙旧苦。漫停伫。正高楼、数声谯鼓。
扶曦枉送淮阴志感·其一
作者：龚鼎孳
朝代：明
体裁：七言律诗

朔风金角涌寒潮，命驾人停入夜�。白首更分河上雁，紫宸还忆侍中貂。关山色向骊樽满，姜桂心怜药裹销。宣室正闻求旧切，十生风采望连镳。
扶曦枉送淮阴志感·其一
作者：龚鼎孳
朝代：明
体裁：七言律诗

朔风金角涌寒潮，命驾人停入夜𦨣。白首更分河上雁，紫宸还忆侍中貂。关山色向骊樽满，姜桂心怜药裹销。宣室正闻求旧切，十生风采望连镳。
扶曦枉送淮阴志感·其二
作者：龚鼎孳
朝代：明
体裁：七言律诗

霜浓醉李酒边潮，兵气连江暗客�。别泪两年偏戍鼓，归人万里只征貂。接天寒火鱼龙动，回首浮云鳷鹊销。满眼遗民劳稷契，风尘吾已策回镳。
扶曦枉送淮阴志感·其二
作者：龚鼎孳
朝代：明
体裁：七言律诗

霜浓醉李酒边潮，兵气连江暗客𦨣。别泪两年偏戍鼓，归人万里只征貂。接天寒火鱼龙动，回首浮云鳷鹊销。满眼遗民劳稷契，风尘吾已策回镳。
投赠李公寿筹·其一
作者：龚鼎孳
朝代：明
体裁：七言律诗

卿云瑞纪六飞年，紫阁新开北极边。金鉴道高能夹日，玉衡心正为周天。留侯棨戟传家远，渭水璜骊过巷专。造膝治安关大计，苍生扶杖望台躔。
投赠李公寿筹·其二
作者：龚鼎孳
朝代：明
体裁：七言律诗

曾闻海国有风尘，车毂亲推社稷臣。歌舞度师杨仆舰，甲兵按堵越来人。云中斧钺关三面，天下安危系一身。犹记扁舟过畏垒，百花弦管画麒麟。
抵南康后舟中漫兴十首·其一
作者：龚鼎孳
朝代：明
体裁：七言绝句

斜风细雨落星湾，石磴难寻积翠攀。天外芒鞋游福过，却留薄倖到庐山。
抵南康后舟中漫兴十首·其七
作者：龚鼎孳
朝代：明
体裁：七言绝句

宦情少日赋归来，三径弦歌一水开。偏喜督邮行县早，东篱未冷菊花杯。
抵南康后舟中漫兴十首·其三
作者：龚鼎孳
朝代：明
体裁：七言绝句

碧波千顷漾风樯，地坼东南入混茫。垓下一枰殊死斗，只今霸气耿斜阳。
抵南康后舟中漫兴十首·其九
作者：龚鼎孳
朝代：明
体裁：七言绝句

出岫无心倦即归，柴荆风日正熹微。凄凉马栈头先白，可许先生径拂衣。
抵南康后舟中漫兴十首·其二
作者：龚鼎孳
朝代：明
体裁：七言绝句

千秋烟月锁岩坰，供奉风流屐齿停。惆怅栖贤桥上约，孤帆春雨一灯青。
抵南康后舟中漫兴十首·其五
作者：龚鼎孳
朝代：明
体裁：七言绝句

轻风落桨白鸥閒，细草浓花待客还。何处缕金香露冷，天涯愁病过鞋山。
抵南康后舟中漫兴十首·其八
作者：龚鼎孳
朝代：明
体裁：七言绝句

平陵绝壑架渔竿，雪浪悬崖尽日看。险地未须愁侧足，人间易涉是风湍。
抵南康后舟中漫兴十首·其六
作者：龚鼎孳
朝代：明
体裁：七言绝句

大孤烟黛贴晴湖，髻插江心又小孤。高枕乍惊苍翠到，一声僧磬下菰芦。
抵南康后舟中漫兴十首·其十
作者：龚鼎孳
朝代：明
体裁：七言绝句

玉镜清涵水若空，春山澹冶最江东。遥怜沙碧蘼芜外，一抹残阳古寺红。
抵南康后舟中漫兴十首·其四
作者：龚鼎孳
朝代：明
体裁：七言绝句

春星斜挂半峰晴，湖气浮天白雾生。入夜中流重放舸，还疑雨黑岭头行。
抵南康后舟中漫兴十首省斋太史同令兄次德省其尊人于虔州相值吴城道上时为清明后一日匆匆夜话遂别去将抵皖城见孝威四绝句因补和如数·其一
作者：龚鼎孳
朝代：明
体裁：七言绝句

秋水征帆下荻芦，青门残柳忆携壶。销魂去国无多日，送客人来聚五湖。
抵赣州·其一
作者：龚鼎孳
朝代：明
体裁：五言律诗

弭节惊滩失，荒云壁垒斜。市楼人带甲，马枥夜飞沙。碧血残罗雀，苍生窘式蛙。诸州消息定，早晚及桑麻。
抵赣州·其二
作者：龚鼎孳
朝代：明
体裁：五言律诗

候人开别馆，名借翠华长。力诎空宁武，天移已建康。晋贤名迹古，闽峤乱峰荒。苦忆承平会，黄帘燕寝香。
拟宫怨·其一
作者：龚鼎孳
朝代：明
体裁：七言绝句

珠帘绣幄斗春风，玉镜含情总不工。一样昭阳花底月，却来长信漏声中。
拟宫怨·其二
作者：龚鼎孳
朝代：明
体裁：七言绝句

强持团扇立秋星，金屋萤流夜不扃。复道笙歌回御辇，承恩原自属娉婷。
拟艳体用李义山镜槛韵
作者：龚鼎孳
朝代：明
体裁：五言排律

晶箔琼枝立，犀梁海燕过。晓烟笼钿雀，春信闹银鹅。亚镜微陈靥，低帷似搯歌。腰身擎绿凤，国画展青螺。一笑才题石，双星竟渡河。香防衣袖浅，语漏侍儿多。凤曲当宵奏，菱花待月磨。跳浪充粉蝶，疼惜写宫蛾。石幛围何易，秦箫谶岂讹。翼连丹槛鸟，脔擅紫峰驼。罗荐知云热，文鸾想瑟和。影犹猜洛浦，妙不数阳阿。名士同闺閤，奇言散绮罗。兼金难买刻，半恚却回波。珠箧千秋草，油辕二月莎。麝衾看睡足，薄福是鸣珂。
挽李庆馀侍郎
作者：龚鼎孳
朝代：明
体裁：七言律诗

争传伏枕忧天事，直节还应道史鱼。纵使丹心纡玉陛，久知清泪洒爰书。甑悬四海冰霜满，头白千山战伐馀。簪履主恩知不薄，甫闻侧席挽回车。
挽河东夫人·其一
作者：龚鼎孳
朝代：明
体裁：五言律诗

惊定重挥涕，兰萎恰此辰。甘为赍志事，应愧受恩人。石火他生劫，莲华悟后身。九原相见日，悲喜话綦巾。
挽河东夫人·其二
作者：龚鼎孳
朝代：明
体裁：五言律诗

岂少完人传，如君论定稀。朱颜原独立，白首果同归。绝脰心方见，齐牢宠不非。可怜共命鸟，犹逐绛云飞。
挽王大司农太翁太夫人·其一
作者：龚鼎孳
朝代：明
体裁：七言律诗

三原遗泽启高闾，帘阁青灯涕泪馀。活国春偏回彩笔，焚香心可告丹书。贫甘井臼辞金日，勇夺雷霆拂袖初。野哭十年新罢战，九京悲喜更何如。
挽王大司农太翁太夫人·其二
作者：龚鼎孳
朝代：明
体裁：七言律诗

青霞归卧九隆岑，怅望潘舆膝下心。双杖自缘花竹健，诸州讵料鼓鼙侵。书来绝徼霜鸿急，云压秋原铁骑阴。侧席台垣须强起，熟知家训教忠深。
挽石疏母夫人许太君·其一
作者：龚鼎孳
朝代：明
体裁：七言律诗

吾家逸少忝门阑，倚玉真当绕膝看。恩彻死生偏浩荡，手携儿女互团圞。频容世讲丝萝附，苦慰衰宗囷宅残。肠断潞河双旐出，朔风吹泪向长安。
挽石疏母夫人许太君·其二
作者：龚鼎孳
朝代：明
体裁：七言律诗

尚记西州扣策时，星沉宝婺岂胜悲。文章国士逢先达，綦缟家风拜女师。花外斗坛明夜烛，柳边游屐数归期。跏趺一夜香云绕，同向诸天礼净慈。
挽船行
作者：龚鼎孳
朝代：明
体裁：古风

鸺鹠夜叫秋草死，战场鬼哭江头水。滩高风急船须上，县吏追呼到贫子。科头赤脚沙中语，长绳短缆随征旅。峡险猿猱惊石堕，月黑豺狼愁径阻。兵船积甲如山陵，千夫万卒喧催徵。悉索村巷闭空舍，枵腹负舟那即能。排门摊钱城苦窄，朝朝暮暮还行客。何时戍罢科敛轻，饥鹄归飞有完宅。
挽赵太君张夫人·其一
作者：龚鼎孳
朝代：明
体裁：七言律诗

眉案犹疑笑语真，六珈未改五噫身。青灯夜漏开霜简，白首机丝伴角巾。禁掖大名看视草，湘江归梦缓垂纶。熟知班孟芳型远，车马登堂四海人。
挽赵太君张夫人·其二
作者：龚鼎孳
朝代：明
体裁：七言律诗

帝京明日广陵城，才子文章似长卿。座上每容长夜醉，星残犹听隔帘筝。忧天双袖当筵泪，爱士千秋剉荐情。更有莲华饭兰若，七行宝树證无生。
探梅图歌赋谢吴岱观兼柬圣秋孝威
作者：龚鼎孳
朝代：明
体裁：古风

我寻吴子古寺头，寺门一径松杉幽。僧扉反锁客败意，吴子忽从门外至。携手共踏中林霜，相与谭笑言韩郎。韩郎油壁来江左，谢客镜台兼避我。勿辞团扇遮风尘，荆卿酒垆多酒人。我怪吴子太羞涩，排闼逡巡欠一揖。归来客舍无欢娱，为我却扫探梅图。灞桥烟月冲寒早，幅巾一老携筇好。萧条笔墨耽高寒，苍岩碧壑生长安。长安名士羁栖久，枚马相看竟衰丑。仲华寂寂不封侯，短裘日暮边风愁。邓尉千村春雪乱，西溪一水香吹幔。林下美人白玉颜，醉眠何处无柴关。我与三子褰裳岸帻谁宾主，同归结屋梅花坞。
携樽真空寺送古古·其一
作者：龚鼎孳
朝代：明
体裁：七言律诗

小住为佳碧草天，醉乡相劝故乡先。别当垂老翻无泪，花近残春易着烟。宝马香车他自得，清樽疏雨事堪怜。同游宾从多黄土，重过珠林忆往年。
携樽真空寺送古古·其二
作者：龚鼎孳
朝代：明
体裁：七言律诗

轻阴天气亦能新，雨过全销步屧尘。中酒恰经寒食候，落花常似未归人。蓬蒿此去谁开径，萍梗吾生应有邻。送客年年还作客，白头真自负青春。
故人子南还赋别·其一
作者：龚鼎孳
朝代：明
体裁：七言律诗

挂剑萧条失故欢，九关风雨共南冠。天容李燮逃文网，世为将军怨武安。入座虎贲眉宇在，披裘燕市雪霜寒。滔滔末俗谁优孟，倚瑟先歌行路难。
故人子南还赋别·其二
作者：龚鼎孳
朝代：明
体裁：七言律诗

变徵声高易水吟，白虹犹识庆卿心。臧洪同日惭兰佩，嵇绍传家似竹林。问乐已怜风会远，绝交终望世人深。英雄岂合菰芦老，江海苍茫战鼓沈。
故人王子云不相见者十七年忽握手于匡江之浒是夕遂别悽然不成寐寄怀六章·其一
作者：龚鼎孳
朝代：明
体裁：五言律诗

伏枕匡庐下，天风荡壑寒。青山人再别，白首泪双弹。生事看鸿过，孤心托岁残。石桥烟雾合，终日待游鞍。
故人王子云不相见者十七年忽握手于匡江之浒是夕遂别悽然不成寐寄怀六章·其三
作者：龚鼎孳
朝代：明
体裁：五言律诗

再忆兰江暮，沙鸥逐棹孤。运移连赤羽，酒尽失黄垆。独鹿吾生左，啼鹃万事徂。十年悽挂剑，风雨正重湖。
故人王子云不相见者十七年忽握手于匡江之浒是夕遂别悽然不成寐寄怀六章·其二
作者：龚鼎孳
朝代：明
体裁：五言律诗

春岸雨如丝，春愁病客知。江山留一老，苏李是吾师。布被支檐破，残灯命酒迟。莫将幽愤意，轻入郢中词。